KPLB sifatkan Bajet 2023 langkah tepat ke arah pencapaian luar bandar sejahtera

KUALA LUMPUR, 7 Oktober- Kementerian Pembangunan Luar Bandar (KPLB) menyifatkan pembentangan Bajet 2023 sebagai langkah tepat ke arah pencapaian luar bandar sejahtera yang digariskan kementerian itu.

Menurut Menterinya, Datuk Seri Mahdzir Khalid, Bajet 2023 untuk kementerian itu yang meningkat sebanyak 4 peratus atau hampir RM424.9 juta berbanding 2022, menunjukkan komitmen kerajaan Keluarga Malaysia melaksanakan agenda kesejahteraan rakyat di luar bandar.

"KPLB merakamkan ucapan ribuan terima kasih kepada Perdana Menteri dan Menteri Kewangan di atas peruntukan RM10.93 billion kepada KPLB dan ia merupakan bajet yang inklusif dan menyeluruh dalam memastikan tiada golongan yang tertinggal termasuk B40 dan warga luar bandar.

KPLB menyokong usaha yang dilaksanakan oleh Perdana Menteri dan Menteri Kewangan menerusi Bajet 2023 untuk memperkukuh pemulihan, membina daya tahan dan memacu pembaharuan yang akan memberi manfaat kepada 8.09 juta penduduk luar bandar", katanya dalam satu kenyataan kepada media hari ini.

Jelas Mahdzir, Bajet 2023 KPLB meliputi RM3.62 bilion peruntukan mengurus dan RM7.31 bilion bagi peruntukan pembangunan.

Menerusi peruntukan itu katanya, lebih banyak projek pembangunan akan dapat dilaksanakan di kawasan luar bandar bukan sahaja dari segi infrastruktur tetapi juga dari segi ekonomi dan modal insan.

"Ini seterusnya dapat menyokong pembangunan sosio-ekonomi serta mewujudkan persekitaran kehidupan luar bandar yang sejahtera seperti mana yang digariskan dalam Dasar Pembangunan Luar Bandar 2030."

Tambah Mahdzir, KPLB turut menerima peruntukan sejumlah RM2.49 bilion bagi pembangunan infrastruktur asas di luar bandar seperti Bekalan Elektrik Luar Bandar, Bekalan Air Luar Bandar, Jalan Luar Bandar, Jalan Perhubungan Desa, Jambatan Luar Bandar dan Program Ameniti Sosial.

Jumlah itu adalah RM64.2 juta atau 2.6 peratus lebih tinggi berbanding peruntukan tahun 2022.

Selain itu, RM102.86 juta diperuntukkan untuk kos operasi dan penyelenggaraan lampu jalan kampung.

Untuk merancakkan ekonomi di luar bandar pula, KPLB menerima peruntukan sebanyak RM114.4 juta untuk aktiviti ekonomi luar bandar.

Jumlah itu kata Mahdzir, meningkat sebanyak RM84 juta atau 26.6 peratus berbanding tahun 2022.

Bagi meningkatkan kesejahteraan penduduk luar bandar, RM460 juta diperuntukkan bagi Program Perumahan Rakyat Keluarga Malaysia (PPRKM), yang sebelum ini dikenali sebagai Program Perumahan Rakyat Termiskin (PPRT).

Jumlah itu jelas Mahdzir, peningkatan sebanyak RM99 juta atau 21.5 peratus berbanding tahun 2022.

Sejumlah RM25 juta juga diperuntukan untuk program-program lain di bawah Skim Pembangunan Kesejahteraan Rakyat seperti Program Peningkatan Pendapatan, Program Latihan Kemahiran dan Kerjaya serta Program Komuniti Sejahtera.

"KPLB juga amat mengalu-alukan peruntukan bagi memperkasakan agenda pembangunan Bumiputera khususnya dalam bidang pendidikan, ekonomi dan keusahawanan yang turut memberi manfaat kepada golongan belia dan wanita di luar bandar."

Selaras dengan konsep kebersamaan Keluarga Malaysia, pembangunan Orang Asli tidak dipinggirkan di mana RM305 juta telah diperuntukkan untuk meningkatkan taraf hidup Orang Asli.

Ini merupakan peningkatan sebanyak 13.5% atau RM41.2 juta berbanding peruntukan tahun 2022 yang meliputi program pembangunan infrastruktur, ekonomi dan modal insan untuk memperkasa komuniti Orang Asli di Malaysia.

Ia termasuk Projek Tanam Semula ladang getah dan kelapa sawit yang akan memberi manfat 2,100 Orang Asli di Terengganu, Kelantan dan Pahang serta Program Pembangunan Usahawan Orang Asli yang akan memberi manfaat kepada 550 usahawan Orang Asli.

KPLB juga mengalu-alukan peruntukan berjumlah RM187.89 juta untuk Elaun Jawatankuasa Pembangunan dan Keselamatan Kampung (JPKK) dan Elaun Jawatankuasa Pembangunan dan Keselamatan Kampung Persekutuan (JPKKP).

Peruntukan itu meningkat sebanyak 6.4 peratus atau RM11.95 juta yang akan dapat membantu memperkukuh 15,434 JPKK dan JPKKP bagi kesejahteraan kampung di seluruh negara.

KPLB juga menyambut baik peruntukan sebanyak RM612.59 juta untuk Pihak Berkuasa Kemajuan Pekebun Kecil Perusahaan Getah (RISDA) yang akan memberi manfaat kepada pekebun-pekebun kecil getah di bawah agensi berkenaan.

Ia merupakan kenaikan RM104.6 juta atau 20.6 peratus yang turut meliputi Bantuan Musim Tengkujuh (BMT) sebanyak RM256 juta dengan kadar RM800 yang akan memberi manfaat kepada 320,000 pekebun kecil.

Kadar BMT sebanyak RM800 itu merupakan kenaikan sebanyak RM200, berbanding RM600 sebelum ini.

Selain itu kata Mahdzir, RM315 juta diperuntukkan untuk Program Pembangunan Kawasan Bertanam Getah Pekebun Kecil bagi menggantikan pokok getah tua yang tidak lagi produktif yang akan memberi manfaat kepada 387,000 pekebun kecil.

Manakala RM40 juta lagi untuk Program Pembangunan Semula Hasil Baharu bagi menggalakkan pekebun kecil meneroka pendapatan baharu seperti tanaman makanan jangka pendek.

Manakala FELCRA pula menerima peruntukan sebanyak RM369.75 juta yang akan memberi manfaat kepada pekebun-pekebun kecil di bawah agensi berkenaan.

Bagi menyokong usaha untuk menaiktaraf pendidikan awal kanak-kanak ke arah pendigitalan terutamanya di luar bandar, sebanyak RM194.83 juta diperuntukkan untuk TABIKA dan TASKA KEMAS.

Ia termasuk untuk Bantuan Makanan Tambahan, Bantuan Geran Perkapita serta peralatan dan kelengkapan TABIKA dan TASKA KEMAS.

Selain itu, 10 buah TASKA KEMAS baharu akan dibina di Port Dickson, Negeri Sembilan, Limbang, Sarawak dan Pasir Putih, Kelantan untuk memberi pendidikan awal kepada kanak-kanak daripada umur 2 hingga 4 tahun.

"KPLB akan memastikan peruntukan yang disediakan ini sampai kepada masyarakat luar bandar bagi merapatkan jurang pembangunan antara bandar dan luar bandar ke arah luar bandar yang lebih sejahtera.

Bajet 2023 juga akan dimanfaatkan agar nikmat pembangunan dapat dikongsi bersama Keluarga Malaysia dalam menggerakkan usaha pemulihan negara ke arah luar bandar sejahtera dan makmur", kata Mahdzir.

(Menteri Pembangunan Luar Bandar, Datuk Seri Mahdzir Khalid)


Kementerian Pendidikan gembira peruntukan besar buat sektor pendidikan

KUALA LUMPUR, 7 Oktober- Menteri Kanan Pendidikan, Datuk Dr Radzi Jidin menyambut baik serta berterima kasih kepada kerajaan yang memberikan peruntukkan terbesar sejumlah RM55.6 billion terutamannya melibatkan murid di sektor persekolahan.Dalam satu hantaran di laman Facebooknya, beliau yakin Bantuan Awal Persekolahan (BAP) tahun 2023 sejumlah RM150 ringgit setiap seorang anak memberikan kegembiraan kepada semua ibu bapa di Malaysia."Bantuan tersebut dijangka memberi manfaat lebih lima juta murid dan melibatkan peruntukan RM825 juta berbanding RM450 juta pada tahun 2022,"katanya.Tambahnya, KPM menzahirkan ucapan terima kasih atas kenaikan kadar Rancangan Makanan Tambahan (RMT) yang berkuatkuasa bulan ini.

(Menteri Kanan Pendidikan, Datuk Dr Radzi Jidin)


Peningkatan peruntukan aspek keselamatan beri impak positif kesiapsiagaan pertahanan negara

KUALA LUMPUR, 7 Oktober- Peningkatan peruntukan Bajet 2023 dalam aspek keselamatan dan pertahanan kepada RM35.7 bilion dilihat bakal memberi impak positif dalam meningkatkan keamanan serta kesiapsiagaan anggota pertahanan negara. Setiausaha Kluster Politik, Keselamatan dan Antarabangsa Majlis Profesor Negara (MPN), Profesor Datuk Dr Abdul Halim Sidek berkata ia adalah langkah proaktif dalam membolehkan kementerian terlibat meneruskan pelaksanaan inisiatif dan projek-projek sedia ada. Serta, menambah inisiatif dan projek-projek baharu yang bersesuaian. "Ini semua menunjukkan keprihatinan kerajaan untuk menjaga keselamatan negara kita dari ancaman anasir-anasir daripada luar dan juga yang berlegar dalam negara kita. Ini tidak kurang juga kalau kita lihat di persisiran pantai kita kerana bajet untuk maritim juga dibuat penambahan dan penambahbaikan. "Kita lihat ATM, PDRM, APMM akan lebih mantap dengan penambahan bajet ini. dan mereka boleh gunakan kepakaran mereka untuk memilih aset-set yang mereka rasakan lebih relevan dan terkini demi menjamin kesejahteraan keselamatan negara,"katanya.Tambahnya, pembentangan itu juga bersifat menyeluruh apabila kerajaan turut menjaga kebajikan golongan pesara dengan pemberian 50 peratus diskaun pengangkutan awam di bawah kendalian Prasarana kepada 21,000 pemegang kad veteran ATM dan kad pesara Polis di Kuala Lumpur, Selangor, Pahang dan Pulau Pinang. Selain turut memberi perhatian kepada aspek kebajikan anggota dengan memperuntukkan bajet bagi menyelenggara Rumah Keluarga Angkatan Tentera (RKAT) dan kuarters kediaman PDRM.Beliau berkata demikian ketika dihubungi pemberita bagi mengulas mengenai Bajet 2023 yang memfokuskan isu keselamatan dan pertahanan.

(Setiausaha Kluster Politik, Keselamatan dan Antarabangsa Majlis Profesor Negara (MPN), Profesor Datuk Dr Abdul Halim Sidek)


Bajet 2023 peruntuk RM1.5 bilion untuk dana pembiayaan pembangunan mampan

KUALA LUMPUR, 7 Oktober- Dana pembiayaan pembangunan mampan bernilai RM1.5 bilion disediakan untuk menyokong usaha merealisasi 17 matlamat pembangunan mampan.Menteri Kewangan Tengku Datuk Seri Zafrul Abdul Aziz berkata kerajaan turut menumpukan kepada pembiayaan bagi projek-projek strategik melalui Bank Pembangunan Malaysia Berhad (BPMB) dana itu adalah antara dana pembiayaan yang akan disediakan dengan tawaran subsidi faedah 1.5 peratus setahun.

(Menteri Kewangan Tengku Datuk Seri Zafrul Abdul Aziz, ketika membentangkan Bajet 2023 bertemakan 'Keluarga Malaysia: Makmur Bersama’ di Dewan Rakyat)

"Kedua, Dana Pembiayaan Infrastruktur Pelancongan berjumlah RM1 bilion bagi memperkukuh momentum pemulihan sektor pelancongan termasuk pembiayaan untuk pemulihan hotel, pembaharuan bandar serta pemuliharaan warisan."Ketiga, Dana Pembiayaan Maritim dan Logistik sebanyak RM1 bilion yang diperluas kepada industri sokongan bagi sektor minyak dan gas serta sektor pembinaan dan pembaikan kapal," katanya di sini.Selain itu, kerajaan juga akan meneruskan Skim Pemulihan dan Sokongan Melalui Ekuiti atau RESET dan Skim Modal Kerja di bawah BPMB dengan dana keseluruhan berjumlah RM1 bilion, bagi memberi sokongan berbentuk suntikan ekuiti dan modal kerja pusingan kepada syarikat berpotensi tinggi yang masih terjejas ekoran krisis COVID-19, katanya.Sejak tahun 2009, kerajaan melalui Syarikat Jaminan Pembiayaan Perniagaan (SJPP) telah memudahkan PKS mendapatkan pinjaman bank dengan menjamin hampir 50,000 syarikat bernilai keseluruhan jaminan RM48 bilion.Menurut Zafrul, untuk tahun 2023, SJPP akan menyediakan jaminan pembiayaan sehingga RM9 bilion bagi PKS khususnya untuk sektor strategik iaitu agromakanan, teknologi mampan, pelancongan serta vendor minyak dan gas. "Inisiatif jaminan ini pastinya akan terus membantu syarikat-syarikat PKS mendapatkan pembiayaan baharu yang sebelum ini sukar diperolehi."Inovasi kewangan bentuk baharu seperti kaedah pendanaan awam ekuiti atau equity crowdfunding (ECF) akan terus disokong. "Instrumen ini berjaya menyediakan pembiayaan modal kepada syarikat pemula seperti Green Lagoon Technology, pengendali loji biogas melalui ekonomi kitaran bagi menjana tenaga hijau daripada sisa kelapa sawit," katanya di Dewan Rakyat hari ini.Begitu juga, perusahaan sosial seperti Athena Holdings yang menerajui usaha inovatif menyediakan produk mesra alam untuk wanita.Beliau berkata, bagi menyokong syarikat pemula dalam agenda kelestarian dan perusahaan sosial, Kerajaan akan menyediakan dana Malaysia Coinvestment Fund (MyCIF) sebanyak RM30 juta sebagai tambahan kepada dana ECF.Katanya, kerajaan juga bercadang memperluas skop galakan cukai sedia ada bagi pelabur individu dalam syarikat pemula melalui equity crowdfunding meliputi pelaburan yang dibuat melalui syarikat nomini Perkongsian Liabiliti Terhad.


Bajet 2023: Guru Kafa, imam, bilal, siak dapat bantuan khas RM500

KUALA LUMPUR, 7 Oktober - Kerajaan bersetuju memberi bayaran khas secara sekali beri sebanyak RM500 kepada setiap guru Kelas al-Quran dan Fardu Ain (KAFA), guru takmir, imam, bilal, siak, noja dan marbut.Menteri Kewangan, Tengku Datuk Seri Zafrul Tengku Abdul Aziz berkata bantuan itu akan memanfaatkan seramai 72,000 orang dengan peruntukan RM36 juta.

"Setiap tahun, kerajaan menyediakan hampir RM700 juta sebagai bayaran elaun bulanan kepada imam, guru KAFA dan guru Takmir. Mereka berperanan besar dalam mendidik anak-anak kita dan mengimarah islam di peringkat komuniti," katanya ketika membentangkan Rang Undang-Undang Perbekalan 2023 di Dewan Rakyat.Tambah Zafrul, agenda memartabatkan syiar Islam akan terus diutamakan dengan sejumlah RM1.5 bilion disediakan di bawah Jabatan Perdana Menteri bagi pengurusan dan pembangunan hal ehwal Islam."Bagi tahun 2023, kerajaan menyediakan RM150 juta untuk menyelenggara fasiliti pendidikan di bawah seliaan JAKIM antaranya sekolah agama rakyat, sekolah tahfiz dan institusi pondok berdaftar," katanya.Sementara itu, bagi menyemarakkan pembangunan industri halal, Zafrul berkata sejumlah RM92 juta disediakan antaranya untuk meneruskan Projek Pembangunan Pusat Hab Halal Tanjung Manis, Sarawak yang dijangka siap tahun depan dengan peruntukan sebanyak RM59 juta."RM8 juta disediakan bagi program “Malaysia Services and Halal Global” sebagai mempromosi produk halal di pasaran global, RM6.5 juta bagi inisiatif pembangunan industri halal untuk meningkatkan pematuhan pensijilan halal dan mengadaptasi inovasi halal serta RM2.5 juta untuk memperkenalkan Wakaf Halal PKS OKU," katanya.


GiatMARA Perlis semarak Hari Sukan Negara

(Sekitar kemeriahan Program Sambutan Hari Sukan Negara Peringkat Giat di Perlis Bowl)

KANGAR, 7 Oktober- Bersempena Sambutan Hari Sukan Negara yang bermula hari ini, pelbagai program ke arah membudayakan gaya hidup sihat dan aktif dilaksanakan di Perlis.Ini termasuklah GiatMARA Negeri yang turut tidak ketinggalan menjayakannya menerusi Pertandingan Boling antara kakitangan dan senamrobik serta larian santai bersama pelatih dengan keseluruhan seramai 160 peserta menyertainya.Menurut Pengerusi Sambutan Hari Sukan Negara GiatMARA Negeri, Masfi Ismail, pelaksanaan program ini bagi merealisasikan hasrat dan inspirasi membudayakan sukan dalam kalangan masyarakat khususnya dikalangan warga kerja dan pelatih GiatMARA.Beliau ditemui media pada Program Sambutan Hari Sukan Negara Peringkat Giat di Perlis Bowl, Kangar melibatkan penyertaan seramai 38 kakitangan ketiga-tiga GiatMARA iaitu Kangar, Arau dan Padang Besar dirasmikan Pengarah GiatMARA Negeri, Harun Radzi.Pelancaran Sambutan Hari Sukan Negara peringkat negeri akan berlangsung esok di Dataran Dato Sheikh Ahmad oleh Menteri Besar, Datuk Seri Azlan Man melibatkan pelbagai aktiviti termasuklah Berjalan Santai 5 Kilometer, aerobikton, demonstrasi seni mempertahankan diri dan pelbagai aktiviti sukan lain.

(Pengerusi Sambutan Hari Sukan Negara GiatMARA Negeri, Masfi Ismail)


Bajet 2023: 50,000 peluang kerjaya menerusi MySTEP

KUALA LUMPUR, 7 Oktober - Kerajaan akan meneruskan pelaksanaan MySTEP dengan menawarkan 50,000 peluang kerjaya secara kontrak.Menteri Kewangan, Tengku Datuk Seri Zafrul Tengku Abdul Aziz berkata ia merangkumi 15,000 peluang pekerjaan dalam sektor awam dan 35,000 melalui Syarikat Berkaitan Kerajaan (GLC).Katanya, tempoh perkhidmatan MySTEP sektor awam juga akan dilanjutkan sehingga 31 Disember 2023.

"Bermula tahun 2023, gaji MySTEP akan dinaikkan sebanyak RM100 iaitu antara RM1,500 hingga RM2,100 berbanding RM1,400 hingga RM2,000."Keluarga Malaysia akan terus disediakan dengan peluang mengikuti pelbagai program peningkatan kemahiran dan latihan semula bagi mempersiap diri memenuhi kehendak pasaran," katanya ketika membentangkan Rang Undang-Undang Perbekalan 2023 di Dewan Rakyat.Tambah Zafrul, Perbadanan Pembangunan Sumber Manusia (HRD Corp) turut akan menyediakan sejumlah RM750 juta untuk memberi latihan kemahiran kepada lebih 800,000 pekerja bagi meningkatkan produktiviti dan peluang pendapatan."Sebagai usaha melahirkan bakat baharu, Suruhanjaya Sekuriti dengan kerjasama Dana Pembangunan Pasaran Modal akan menubuhkan Dana Inovasi Digital (DIGID) melibatkan RM30 juta bagi meningkatkan kebolehpasaran 9,000 graduan dalam pasaran."Selain itu, RM20 juta turut disediakan bagi melaksanakan Program Usahawan Siswazah (PUSh) untuk memanfaat 1,000 graduan menceburi bidang keusahawanan," katanya.


Bajet 2023: Kerajaan tidak abai golongan M40

KUALA LUMPUR, 7 Oktober- Kerajaan tidak pernah melupakan isi rumah kumpulan pertengahan sebaliknya sentiasa berusaha untuk menambah pendapatan boleh guna yang dapat dimanfaatkan golongan M40, menurut Menteri Kewangan Tengku Datuk Seri Zafrul Tengku Abdul Aziz ketika membentangkan Rang Undang-Undang Perbekalan 2023 di Dewan Rakyat hari ini.Khabar gembira itu diumumkan untuk satu juta pembayar cukai iaitu kadar cukai pendapatan individu pemastautin dikurangkan dua mata peratusan bagi banjaran pendapatan bercukai antara lebih RM50,000 hingga RM100,000.“Pertama: Banjaran pendapatan bercukai lebih RM50,000 hingga RM70,000 kadarnya diturunkan daripada 13% kepada 11%“Kedua: Banjaran pendapatan bercukai lebih RM70,000 hingga RM100,000, kadarnya diturunkan daripada 21% kepada 19%,” katanya.Selain itu, Tengku Zafrul berkata banjaran pendapatan bercukai lebih RM250,000 hingga RM400,000 akan digabungkan dengan banjaran lebih RM400,000 hingga RM600,000 dan dikenakan kadar cukai 25%.“Dengan layanan khas cukai pendapatan ini, penjimatan cukai kumpulan pertengahan adalah sehingga RM1,000 dan untuk kumpulan teratas adalah sehingga RM250. Ini bermakna dianggarkan RM800 juta tersedia sebagai lebihan pendapatan yang dibelanjakan rakyat,” katanya.Menteri Kewangan itu ketika membentangkan belanjawan turut memaklumkan inisiatif e-Pemula M40 akan dilaksanakan iaitu tawaran kredit e-dompet sebanyak RM100 kepada kumpulan M40 berpendapatan tahunan di bawah RM100,000 bagi membudayakan pembayaran tanpa tunai.“Dianggarkan seramai lapan juta individu layak menuntut kredit ini dengan peruntukan disediakan RM800 juta.

(Tengku Datuk Seri Zafrul memaklumkan inisiatif e-Pemula M40 akan dilaksanakan iaitu tawaran kredit e-dompet sebanyak RM100 kepada kumpulan M40)


Bajet 2023 : RM2.6 bilion buat FELDA, FELCRA dan RISDA

KUALA LUMPUR, 7 Oktober- Bagi tahun 2023, Kerajaan memperuntukkan RM2.6 bilion kepada FELDA, FELCRA dan RISDA sebagai antara agensi utama yang mengawal selia aktiviti komoditi.Dasar Agrikomoditi Negara 2030 menyasarkan kawasan bertanam getah sekurang-kurangnya 1.1 juta hektar menjelang 2030.Menteri Kewangan Tengku Datuk Seri Zafrul Abdul Aziz berkata, bagi mencapai sasaran itu, sejumlah RM315 juta disediakan untuk melaksanakan Program Pembangunan Kawasan Bertanam Getah Pekebun Kecil bagi menggantikan pokok getah tua yang tidak lagi berhasil untuk manfaat 387,000 pekebun kecil."Selain itu, Program Pembangunan Semula Hasil Baharu turut dilaksanakan bagi menggalakkan pekebun kecil meneroka pendapatan baharu selain getah seperti tanaman makanan jangka pendek dengan peruntukan RM40 juta,"katanya.Tambah Datuk Seri Zafrul, Kerajaan menyediakan RM70 juta bagi terus menambah baik tahap kelestarian industri sawit, termasuk menggalakkan kitaran semula bahan sisa sawit.Disamping itu, levi pekerja asing pelbagai peringkat atau 'multi-tiered levy' disasarkan untuk dilaksana menjelang 2023. Untuk itu, Kerajaan katanya bercadang menyalur semula hasil levi tambahan untuk menyokong majikan membiayai inisiatif automasi tersebut dengan memberi insentif dan membantu majikan mengurangkan kebergantungan kepada pekerja asing.


Bajet 2023: RM10 bilion dana disediakan bagi galak aktiviti automasi dan pendigitalan PKS

KUALA LUMPUR, 7 Oktober- Selain pembiayaan mikro, Kerajaan juga menyediakan pinjaman yang menyokong syarikat kecil dan sederhana. Menurut Menteri Kewangan, Tengku Datuk Seri Zafrul Abdul Aziz, melalui Bank Negara Malaysia (BNM), RM10 bilion dana pinjaman disediakan antaranya untuk menggalakkan aktiviti automasi dan pendigitalan PKS serta menyokong agenda sekuriti makanan dan pemulihan sektor pelancongan.

"Kepada usahawan Bumiputera, Kerajaan melalui TERAJU dengan dana RM135 juta akan menyediakan kemudahan pembiayaan sokongan antaranya di bawah Dana Kemakmuran Bumiputera," katanyaJelasnya lagi, sejumlah RM200 juta juga disediakan di bawah Perbadanan Usahawan Nasional Berhad (PUNB) bagi menyediakan pembiayaan dan program pembangunan keusahawanan untuk Bumiputera yang terlibat dalam sektor peruncitan dan pengedaran perdagangan.Zafrul berkata, sebagai pelengkap kepada inisiatif pembiayaan, Kerajaan bercadang untuk melanjutkan pengecualian duti setem sebanyak 100 peratus ke atas perjanjian penstrukturan atau penjadualan semula pinjaman atau pembiayaan sehingga tahun 2024.


Bajet 2023: RM235 juta dana pembiayaan khas untuk wanita

KUALA LUMPUR, 7 Oktober- Sejumlah RM235 juta dana pembiayaan khas untuk wanita disediakan menerusi Bajet 2023 bawah Skim Semarak-Nita BSN, Tekunita TEKUN, DanaNita MARA dan Biz Lady Bank Rakyat.Menteri Kewangan Tengku Datuk Seri Zafrul Tengku Abdul Aziz ketika membentangkan Rang Undang-undang Perbekalan 2023 di Dewan Rakyat berkata dana itu disedikan bagi mendorong lebih ramai wanita meningkatkan kapasiti perniagaan dan menambah baik strategi pemasaran"Bagi menggalakkan lebih ramai wanita kembali bekerja setelah mengambil tempoh 'rehat', kerajaan bercadang mengecualikan cukai pendapatan ke atas pendapatan yang diterima mulai tahun taksiran 2023 hingga tahun taksiran 2028," katanya."Bagi terus memperkasakan peranan wanita di peringkat kepimpinan korporat, Suruhanjaya Sekuriti akan memperkenalkan program latihan khas untuk meningkatkan kemahiran wanita, mengenal pasti dan seterusnya menambah bilangan wanita yang layak untuk dilantik sebagai ahli lembaga pengarah," tambah beliau.

(RM235 juta dana pembiayaan khas untuk wanita)

BERITA BERKAITANBajet 2023: BKM terus ditambah baikPeruntukan RM372.3 bilion dalam Bajet 2023 tiada seumpamanya, lebih tinggi dari 2022

Selain itu Gender Focal Team bakal diwujudkan di setiap kementerian dan agensi bagi memastikan dasar yang direncana mengambil kira kepentingan gender.

Tribunal Antigangguan Seksual juga akan ditubuhkan, agar segala bentuk gangguan seksual tidak lagi berlaku.

Untuk menangani isu kesihatan mental serta keganasan rumah tangga, sejumlah RM8 juta akan diperuntukkan bagi memperkukuh pusat sokongan sosial setempat.


Bajet 2023: Tumpuan kepada Sains, Teknologi dan Inovasi

KUALA LUMPUR, 7 Oktober- Aktiviti penyelidikan dan pembangunan (R&D) bakal menerima peruntukan sebanyak RM364 juta dan diterajui dua kementerian utama iaitu Kementerian Pengajian Tinggi dan Kementerian Sains, Teknologi, Inovasi.Menteri Kewangan Tengku Datuk Seri Zafrul Abdul Aziz berkata RM50 juta turut disediakan untuk melaksana pembangunan dan pengkomersialan nanoteknologi bawah NanoMalaysia Berhad dengan peruntukan RM16 juta selain memacu inovasi perniagaan melalui Skim insentif penyelidikan bagi perusahaan dengan peruntukan RM5 juta."Ketiga, menyediakan Dana Modal Teroka bagi membiayai melalui suntikan ekuiti dalam syarikat berteknologi tinggi sektor E&E dan tenaga boleh diperbaharui dengan ketersediaan dana RM10 juta dan keempat, menjayakan Malaysia Techlympics 2023 bagi menyokong idea inovasi dengan peruntukan RM7 juta,"katanya.Selain itu, katanya bagi membantu lebih banyak syarikat pemula berinovasi berjaya di peringkat antarabangsa, Cradle Fund sebagai agensi penyelaras ekosistem startup Malaysia akan disediakan peruntukan sebanyak RM50 juta.Terbaharu, Taman Teknologi MRANTI yang kini dalam proses transformasi untuk menjadi hab inovasi bertaraf dunia dengan kluster seperti teknologi bakal diberi peruntukan awal RM18 juta.


Bajet 2023: Peruntukan inisiatif SemarakNiaga ditingkatkan kepada RM45 bilion

KUALA LUMPUR, 7 Oktober- Menteri Kewangan Tengku Datuk Seri Zafrul Abdul Aziz, mengumumkan SemarakNiaga 2023 ditambah baik dengan nilai keseluruhan berjumlah RM45 bilion berbanding RM40 bilion yang diumumkan bagi tahun 2022. Nilai ini merangkumi pinjaman langsung, pembiayaan alternatif dan jaminan pembiayaan.Menurut Zafrul, tahun hadapan, sejumlah RM1.7 bilion daripadanya tersedia sebagai dana pinjaman mikro dan kemudahan perniagaan untuk manfaat peniaga kecil.

"Antaranya termasuklah pinjaman mikro BSN dengan ketersediaan dana RM950 juta. Ini termasuk RM350 juta untuk Skim Penjaja Kecil Keluarga Malaysia dengan RM150 juta dikhususkan untuk peniaga Bumiputera."Skim pinjaman kepada pengusaha kecil di bawah TEKUN khusus untuk Bumiputera, wanita, belia dan sektor tidak formal dengan peruntukan RM300 juta."Kemudahan pinjaman perniagaan khusus kepada kaum cina dengan ketersediaan dana RM200 juta dan kadar faedah serendah empat peratus."Kemudahan pinjaman mikro di bawah Skim Pembiayaan Usahawan Masyarakat India (SPUMI) disediakan dana RM25 juta," katanya semasa membentangkan Bajet 2023 di Dewan Rakyat hari ini.Selain itu, RM100 juta juga disediakan di bawah MITRA antaranya bagi pembangunan usahawan kaum india, dan program kewangan sosial iTEKAD disediakan RM10 juta turut dipadankan bersama dana institusi kewangan melalui sumbangan zakat dan wakaf tunai.Manakala, sumbangan koperasi dalam sejarah 100 tahun di Malaysia juga telah membantu ahlinya menyumbang kepada pembangunan negara. Zafrul berkata, tahun hadapan, RM100 juta diperuntukkan untuk Tabung Modal Pusingan Suruhanjaya Koperasi Malaysia bagi menyediakan pembiayaan untuk membantu koperasi mengembangkan industri agromakanan. "Usaha ini turut disokong Program Pemerkasaan Rantaian Bekalan Koperasi ke arah bekalan barangan makanan dan keperluan pengguna yang konsisten dan pada harga yang lebih murah," katanya.


Bajet 2023: BAP akan diberikan kepada semua murid tanpa mengira had pendapatan penjaga

KUALA LUMPUR, 7 Oktober - Bantuan Awal Persekolahan (BAP) akan diberikan kepada semua murid tanpa mengira had pendapatan ibu dan bapa, tahun hadapan.Menteri Kewangan, Tengku Datuk Seri Zafrul Tengku Abdul Aziz berkata BAP selama ini telah meringankan beban ibu bapa berpendapatan RM3,000 ke bawah untuk menyediakan kelengkapan sekolah anak-anak.Katanya, bermula tahun ini kadar BAP telah dinaikkan kepada RM150 berbanding RM100.

"Sebagai contoh, jika sebuah keluarga mempunyai tiga orang anak bersekolah, maka mereka layak menerima BAP sebanyak RM450. InsyaAllah, Bantuan ini akan disalurkan pada Januari 2023 dan diharap dapat meringankan beban ibu bapa yang menyara anak-anak bersekolah," katanya ketika membentangkan Rang Undang-Undang Perbekalan 2023 di Dewan Rakyat.

Tambah Zafrul, sebanyak RM825 juta peruntukan disediakan untuk BAP tahun hadapan berbanding RM450 juta tahun ini.


Bajet 2023: Kadar Rancangan Makanan Tambahan dinaikkan bermula bulan ini

KUALA LUMPUR, 7 Oktober - Kerajaan akan menaikkan kadar makanan bermasak menerusi program Rancangan Makanan Tambahan (RMT) daripada RM2.50 sen kepada RM3.50 sen untuk Semenanjung dan RM3 kepada RM4 bagi Sabah, Sarawak dan Labuan berkuat kuasa bulan ini.Menteri Kewangan, Tengku Datuk Seri Zafrul Tengku Abdul Aziz berkata insentif tersebut bertujuan bagi menambah baik program tersebut.

"Sejumlah RM777 juta disediakan iaitu peningkatan signifikan berbanding RM280 juta pada tahun 2020 atas peluasan penerima, kenaikan kadar dan penyediaan bekalan susu setiap hari. "Dengan itu, lebih 800,000 murid serta 7,300 pengusaha makanan dan pembekal susu tempatan akan menerima manfaat daripada penambahbaikan ini," katanya ketika membentangkan Rang Undang-Undang Perbekalan 2023 di Dewan Rakyat.Rancangan Makanan Tambahan (RMT) telah dilaksanakan sejak 1979 bagi memastikan murid daripada keluarga susah mendapat khasiat makanan yang diperlukan.

Menerusi bajet tahun ini, kerajaan telah menambah baik RMT dengan menyediakan bekalan susu setiap hari untuk persekolahan anak-anak yang layak.


Bajet 2023: Durian runtuh buat penjawat awam dan pesara

KUALA LUMPUR, 7 Oktober - Kira-kira RM2,500 bantuan khas kewangan terkumpul akan akan diberikan kepada 1.3 juta penjawat awam gred 56 ke bawah. Turut tidak terkecuali bantuan khas juga akan diberikan kepada kira-kira sejuta pesara kerajaan menerusi inisiatif Bantuan Khas Kewangan 2023.Menteri Kewangan, Tengku Datuk Seri Zafrul Tengku Abdul Aziz berkata, penjawat awam gred 56 ke bawah akan menerima sebanyak RM700 dan sejuta pesara kerajaan akan menerima sebanyak RM350 yang akan memberi implikasi kewangan berjumlah RM1.3 bilion.

"Sukacita juga diumumkan, Yang Amat Berhormat Perdana Menteri telah memutuskan supaya Bantuan Khas Kewangan Aidilfitri 2023 dinaikkan kepada RM600 dan dibayar pada bulan Mac 2023. Bersama dengan Kenaikan Gaji Tambahan Khas 2023 sebanyak RM100 yang berkuat kuasa Januari 2023 dan Bantuan Khas Kewangan sebanyak RM700 menjadikan jumlah tambahan keseluruhan untuk penjawat awam yang layak pada tahun 2023 adalah sebanyak RM2,500.

Tambahnya, kerajaan juga telah bersetuju untuk memberikan Kenaikan Gaji Tambahan Khas 2023 sebanyak RM100 kepada semua penjawat awam Gred 11 hingga 56 dengan implikasi kewangan RM1.5 bilion.

"Ini bermakna, jika seorang kakitangan Gred 11 yang bergaji RM1,600 mendapat Kenaikan Gaji Tahunannya sebanyak RM80 pada setiap bulan April, bagi tahun hadapan, beliau turut mendapat kenaikan gaji tambahan khas 2023 sebanyak RM100 bermula pada bulan Januari 2023. Ini menjadikan gaji akhir beliau pada tahun 2023 adalah sebanyak RM1,780 dan gaji ini kekal dibawa ke tahun seterusnya," katanya.

Selain itu pada 2023, kerajaan turut membenarkan penebusan awal gantian cuti rehat (GCR) sehingga 50 peratus dinaikkan sehingga maksimum 90 hari. Ia selaras pengumuman beberapa imbuhan kepada penjawat awam semasa Majlis Amanat Perdana Perkhidmatan Awam Ke-18 pada 30 Ogos lalu.

"Antara yang utama termasuklah kadar maksimum gantian cuti rehat (GCR) yang boleh dikumpulkan bagi tujuan award wang tunai dinaikkan daripada 160 kepada 180 hari dengan anggaran implikasi kewangan 100 juta ringgit setahun," kata Tengku Zafrul.

"Diharapkan kenaikan penebusan awal ini, dapat membantu penjawat awam yang memerlukan," tambahnya.

Selain itu, Tengku Zafrul turut memaklumkan bahawa kerajaan telah melaksana beberapa inisiatif, termasuklah penurunan kadar pembiayaan bagi skim pinjaman komputer dan telefon pintar daripada 4 peratus kepada 2 peratus. Bawah Bajet 2022, Perlindungan Kemalangan Diri sehingga RM100 juta diteruskan untuk manfaat 40,000 peminjam baharu LPPSA. Untuk tahun hadapan, subsidi sebanyak RM100 turut diberi bagi perlindungan insurans atau takaful isi rumah yang bernilai RM20,000.


Bajet 2023: RM15 bilion untuk Rancangan Tebatan Banjir

KUALA LUMPUR, 7 Oktober- Ke arah membina daya tahan negara, sebanyak RM15 bilion diperuntuk bagi melaksanakan Rancangan Tebatan Banjir sehingga 2023.Sebahagian besar projek akan dianugerahkan dengan anggaran perbelanjaan RM700 juta. Menteri Kewangan, Tengku Datuk Seri Zafrul Tengku Abdul Aziz di Dewan Rakyat berkata empat projek utama yang digerakkan, pelaksanaan projek Empangan Sabo bernilai RM562 juta, pembinaan kolam takungan dwifungsi bernilai hampir RM2 bilion melibatkan jajaran di sepanjang Sungai Klang dan Sungai Rasau, Selangor, projek fasa tambahan Lembangan Sungai Bersepadu di Sungai Golok, Kelantan hampir RM500 juta serta penaiktarafan sistem ramalan cuaca bagi memperkas aramalan dan amaran banjir di peringkat nasional."Bagi tahun hadapan, Agensi Pengurusan Bencana Negara (NADMA) akan diperuntukkan sejumlah RM174 juta.Sebagai langkah persediaan proaktif, Kementerian Kewangan akan terus menyalurkan tambahan RM400 juta kepada NADMA supaya bersiap siaga membantu dengan segera jika berlaku banjir pada hujung tahun ini."Bagi tahun 2023, Kerajaan telah menyediakan peruntukan awal berjumlah RM100 juta di bawah Tabung Bantuan Bencana Negara dan Kementerian Kewangan bersedia untuk menambahkan peruntukannya mengikut keperluan. Sebagai langkah persediaan Angkatan Tentera Malaysia menghadapi sebarang bencana, dua buah hospital medan tambahan melibatkan kos RM47 juta akan siap pada hujung tahun ini di Kluang, Johor dan Kota Kinabalu, Sabah,"katanya.Sebagai tambahan, sebanyak 50 unit ambulans juga akan ditempatkan di kem tentera, sedia untuk dikerahkan untuk membantu jika berlaku bencana.Kerajaan menyediakan RM20 juta di bawah Geran Pertubuhan Prihatin Komuniti bagi manfaat 2,000 persatuan penduduk melaksanakan aktiviti kesukarelawanan.


Bajet 2023: Kadar cukai PMKS dikurangkan dua peratus

KUALA LUMPUR, 7 Oktober- Bajet 2023 turut responsif dalam menyokong aktiviti perniagaan khususnya melibatkan Perusahaan Mikro, Kecil dan Sederhana (PMKS). Kerajaan akan giat membantu syarikat PMKS melalui pemberian insentif dan kemudahan pembiayaan yang pelbagai.

Menteri Kewangan Tengku Datuk Seri Zafrul Abdul Aziz hari ini mengumumkan PMKS dijangka menyumbang 45 peratus kepada KDNK dan 25 peratus kepada jumlah eksport negara menjelang tahun 2025.Menurutnya, sebagai komitmen Kerajaan untuk menyokong dan memperkasa PMKS, sukacita diumumkan, mulai tahun taksiran 2023, kadar cukai PMKS ke atas pendapatan bercukai bagi 100,000 pertama dikurangkan daripada 17 peratus kepada 15 peratus.

(Menteri Kewangan Tengku Datuk Seri Zafrul Abdul Aziz)

Pengurangan ini dijangka memberi penjimatan sehingga RM2,000 kepada 150,000 pembayar cukai PMKS."Selain itu, sebagai usaha membantu khususnya penjaja kecil berniaga, sukacita juga diumumkan, Kerajaan akan memberikan geran one-off sebanyak RM1,000 kepada semua syarikat PMKS berdaftar dan pemandu teksi berdaftar," katanya.Dijangkakan sebanyak satu juta perniagaan akan menerima manfaat daripada pemberian ini dengan peruntukan keseluruhan RM1 bilion.


Bajet 2023: Subsidi, insentif pesawah, nelayan dan pekebun kecil meningkat RM100 juta

KUALA LUMPUR, 7 Oktober- Kerajaan akan memastikan kebajikan dan sokongan ysng berterusan kepada para pesawah, nelayan dan pekebun kecil.Sebanyak RM1.8 bilion peruntukan yang merangkumi subsidi harga padi,baja padi, benih padi sah, baja padi huma dan insentif pengeluaran padi serta insentif tangkapan hasil nelayan.

Menurut Menteri kewangan, Tengku Datuk Seri Zafrul Abdul Aziz, kenaikan subsidi dan insentif ini meningkat RM100 juta berbanding tahun 2022."Seterusnya, peruntukan sebanyak RM228 juta bagi bantuan kepada pesawah padi. "Ia diperkenalkan semula untuk tahun 2023 dengan memberi bantuan sebanyak RM200 sebulan untuk tempoh 3 bulan atau semusim kepada 240,000 pesawah," katanya semasa membentangkan Bajet 2023 di Dewan Rakyat, hari ini.Peruntukan sebanyak RM256 juta juga disediakan untuk Bantuan Musim Tengkujuh (BMT) kepada pekebun kecil getah, dengan sebanyak RM200 sebulan untuk tempoh 4 bulan kepada 320,000 pekebun kecil.Ini bermakna pekebun kecil akan mendapat BMT sebanyak RM800 berbanding RM600 sebelum ini."Insentif Pengeluaran Lateks diperkenalkan bersama dengan program 'TARGET' untuk menambah baik rantaian bekalan bahan mentah getah melalui koperasi bagi meningkatkan pendapatan pekebun kecil getah."Selain itu, Skim Pelindungan Pertanian akan diperkenalkan untuk melindungi pengusaha peranian daripada sebarang risiko luar kawalan seperti cuaca, penyakit dan makhluk perosak, bermula dengan pesawah padi," kata Zafrul di sini.


KUALA LUMPUR, 7 Oktober- Seramai lebih 4,000 daripada 42,640 pegawai dan anggota Jabatan Sukarelawan Malaysia (RELA) di seluruh negara telah bersiap sedia untuk diatur gerak bagi menghadapi musim Monsun Timur Laut (MTL) yang dijangka bermula bulan depan.Ketua Pengarah RELA Datuk Yahya Sulaiman berkata penugasan anggota RELA diletakkan dalam keadaan siap sedia bawah pengarahan Polis DiRaja Malaysia (PDRM) selaku Komander Pos Kawalan Tempat Kejadian (PKTK).Mereka akan melaksanakan tindak balas awal sekiranya berlaku sebarang situasi kecemasan dan bencana di kawasan tanggungjawab masing-masing. Tambah beliau, sebanyak 41 buah lori tiga tan dan 36 buah kenderaan pacuan empat roda milik jabatan berada dalam keadaan siap sedia untuk digerakkan bagi tugas-tugas operasi.Selain itu, pegawai dan anggota RELA turut melaksanakan rondaan keselamatan dan pemantauan bencana di lokasi-lokasi berisiko dan dijangka berdepan bencana.Pada masa sama, memberi bantuan awal kepada mangsa bencana. Pelaksanaan penugasan ini turut merangkumi penugasan sebelum, semasa dan selepas bencana.

(Lebih 4,000 pegawai, anggota RELA siap siaga hadapi musim tengkujuh)


Tengku Zafrul ke Parlimen untuk bentang bajet 2023

PUTRAJAYA, 7 Oktober- Menteri Kewangan Tengku Datuk Seri Zafrul Tengku Abdul Aziz meninggalkan Kementerian Kewangan kira-kira 2.30 petang untuk ke Parlimen bagi membentangkan Bajet 2023 yang dijadualkan pada 4 petang ini.Sebelum itu Tengku Zafrul menyertai bacaan doa yang diketuai Pegawai Hal Ehwal Islam Kementerian Kewangan Ustaz Mohamad Zukrillah Ismail di lobi utama kementerian.

Beliau memakai baju Melayu berwarna biru firus lengkap bersamping sambil memegang beg berwarna hitam yang mengandungi teks ucapan Bajet 2023.Turut mengiringi Tengku Zafrul ke Parlimen ialah kedua-dua timbalannya Datuk Mohd Shahar Abdullah dan Datuk Yamani Hafez Musa.Ketika ditanya kandungan Bajet 2023, Tengku Zafrul hanya bersenyum lebar kepada pengamal media.Bajet 2023 dijangka meneruskan momentum pemulihan semasa selain memberi penekanan terhadap aspek pembaharuan struktur dan pengukuhan daya tahan ekonomi.Bertema 'Memperkukuh Pemulihan, Memudah Cara Pembaharuan Ke Arah Kemampanan Daya Tahan Ekonomi dan Kesejahteraan Keluarga Malaysia', bajet itu juga menyaksikan kerajaan memberi tumpuan kepada rakyat, perniagaan serta ekonomi.- BERNAMA


Banjir kilat di Johor surut sepenuhnya, PPS ditutup

JOHOR BAHRU, 7 Oktober- Dua Pusat Pemindahan Sementara (PPS) yang dibuka di daerah Kluang dan Pontian sejak Ahad lepas akibat banjir kilat, ditutup hari ini selepas air surut sepenuhnya di kawasan terjejas.Jawatankuasa Pengurusan Bencana Daerah (JPBD) dalam satu kenyataan hari ini memaklumkan Sekolah Kebangsaan (SK) Sungai Linau di Kluang yang sebelum ini menempatkan 10 mangsa dari Kampung Sungai Linau, ditutup pada pukul 10.00 pagi tadi.

Dua Pusat Pemindahan Sementara (PPS) ditutup hari ini / FOTO FB onnhafizghazi

“SK Seri Anom di Pontian pula ditutup pada pukul 12.00 tengah hari tadi setelah dibuka pada Rabu lepas bagi menempatkan penduduk sekitar Kampung Parit Haji Mohamad Sanglang,” menurut kenyataan itu.


Dua PPS masih dibuka di Kluang, Pontian

JOHOR BAHRU, 7 Oktober- Dua Pusat Pemindahan Sementara (PPS) di Kluang dan Pontian masih dibuka dengan menempatkan seramai 29 mangsa banjir, setakat pukul 8.00 pagi tadi.Jawatankuasa Pengurusan Bencana Daerah (JPBD) menerusi kenyataan hari ini berkata PPS berkenaan ialah Sekolah Kebangsaan (SK) Seri Anom di Pontian dan SK Sungai Linau di Kluang.Buat masa ini, SK Seri Anom menempatkan seramai 19 penduduk dari Kampung Parit Haji Mohamad Sanglang.“Sementara itu, SK Sungai Linau menempatkan 10 penduduk dari Kampung Sungai Linau,” menurut kenyataan itu.

Dua PPS berkenaan dibuka sejak Ahad lepas susulan banjir kilat akibat hujan lebat dan cuaca dilaporkan cerah pagi ini di kedua-dua daerah berkenaan.


Bas rempuh treler, pemandu cedera parah, 15 penumpang selamat

IPOH, 7 Oktober- Seorang pemandu bas ekspres cedera parah dan 15 penumpang terselamat apabila bas yang dinaiki merempuh belakang sebuah lori treler di Kilometer 264 Lebuhraya Utara Selatan di sini pagi ini.Jurucakap Jabatan Bomba dan Penyelamat negeri berkata insiden yang dipercayai berlaku pada pukul 2.28 pagi itu turut menyebabkan dua daripada 15 penumpang bas ekspres terbabit mengalami kecederaan ringan. Beliau berkata pihaknya menerima panggilan pada pukul 2.30 pagi sebelum jentera dari Balai Bomba dan Penyelamat Meru Raya dikerah ke lokasi kejadian."Apabila tiba di tempat kejadian, kami mendapati kemalangan melibatkan sebuah bas ekspres telah melanggar belakang lori treler yang membawa muatan besi dan terdapat sebuah kereta terbabas di bahu jalan.

"Pemandu bas yang tersepit di bahagian tempat duduk hadapan telah berjaya dikeluarkan dengan menggunakan peralatan menyelamat sebelum dihantar ke hospital untuk rawatan lanjut," katanya dalam kenyataan hari ini. Menurutnya, kesemua penumpang bas terbabit keluar sendiri dan diberikan rawatan oleh pihak ambulans. Operasi ditamatkan pada pukul 4.50 pagi.


Murid kuasai pelbagai bahasa punyai kelebihan

(Datuk Dr Radzi ketika sidang media selepas Majlis Sambutan Dekad Bahasa Kebangsaan Sektor Pendidikan 2022/BERNAMA)

PUTRAJAYA, 7 Oktober- Murid digalakkan menguasai lebih daripada satu bahasa sebagai persediaan untuk berdepan persaingan, kata Menteri Kanan Pendidikan Datuk Dr. Radzi Jidin.Beliau berkata dalam konteks dunia tanpa sempadan, setiap bahasa memainkan peranan penting.Mereka yang menguasai banyak bahasa dengan baik mempunyai kelebihan berbanding yang tidak.Katanya lagi, bahasa Melayu sebagai bahasa kebangsaan juga perlu dimartabatkan bagi tujuan pembangunan dan tunjang kepada perpaduan negara."Kita perlu ingat bahawa dunia ini sekarang luas saingannya sebab itu premis asasnya sesiapa yang menguasai bahasa dengan baik apa jua bahasa mereka mempunyai kelebihan."Jadi kalau lebih banyak bahasa dia kuasai tentu lebih banyak kelebihan berbanding orang yang tidak menguasainya. Sebab dalam apa bahasa kalau kita ada asas apa yang paling penting adalah untuk kukuhkan asas tersebut," kata Dr. Radzi selepas merasmikan Majlis Sambutan Dekad Bahasa Kebangsaan Sektor Pendidikan 2022 di sini.

(Datuk Dr Radzi ketika berucap pada Majlis Sambutan Dekad Bahasa Kebangsaan Sektor Pendidikan 2022 bertemakan "Bahasa Jiwa Bangsa"/BERNAMA)


MUAR, 7 Oktober- Kementerian Perdagangan Dalam Negeri dan Hal Ehwal Pengguna( KPDNHEP) sedia membantu penduduk terjejas banjir yang dijangka melanda negara November ini hingga Mac tahun depan menerusi Program Food Bank Malaysia (PFBM). Tahun lalu, PFBM telah membantu 25,000 penduduk terjejas daripada 6,000 keluarga di Lembah Klang dan Pantai Timur. Timbalan Menteri KPDNHEP , Datuk Rosol Wahid berkata 12 mesin pek makanan disediakan di 10 lokasi meliputi Kuala Lumpur, Selangor, Putrajaya, Pahang, Terengganu, Perak, Sarawak dan Sabah.

(Datuk Rosol ditemui selepas Majlis Perasmian Food Bank Siswa, Universiti Islam Antarabangsa Cawangan Pagoh)

Pihaknya juga bersiap sedia menyimpan barangan yang akan diagihkan kepada penduduk terjejas di lima gudang di Selangor, Johor, Melaka, Kelantan dan Sarawak. "Kita buat kerja sepanjang tahun. Katering hotel ada makanan lebihan bukan sisa yang tidak disentuh jadi kita minta ia proses, dapat digunakan sepanjang tahun bukan saja musim banjir. Jadi kita simpan dua tahun ketahanannya jadi kita boleh gunakan ketika musim musibah," kata Rosol selepas Majlis Perasmian Food Bank Siswa, Universiti Islam Antarabangsa Cawangan Pagoh di sini.Sehingga September lalu, 20,951 mahasiswa di 27 buah institut pengajian tinggi (IPT) menerima manfaat menerusi program Food Bank ini sejak dilancarkan dua tahun lalu.

(Program Food Bank Malaysia bantu penduduk terjejas banjir)


Banjir heret 9 juta rakyat Pakistan ke kancah kemiskinan: Bank Dunia

(Orang ramai yang kehilangan tempat tinggal menggunakan bot untuk menyeberangi kawasan banjir di daerah Dadu, wilayah Sindh pada 27 September 2022/Fail AFP)

ISLAMABAD, 7 Oktober- Antara enam hingga sembilan juta rakyat Pakistan dijangka diheret ke dalam kemiskinan akibat banjir besar monsun yang dikaitkan dengan perubahan iklim.Laporan Bank Dunia menyebut kadar kemiskinan Pakistan dijangka meningkat antara 2.5 hingga 4 mata peratusan sebagai akibat langsung daripada banjir.Kehilangan pekerjaan, penutupan sekolah, kerosakan rumah dan tanaman, kematian ternakan serta jangkitan penyakit dan peningkatan kos makanan -- mengancam untuk meletakkan antara 5.8 hingga 9 juta penduduk dalam kemiskinan, katanya."Menangani kesan sosio-ekonomi negatif ini mungkin mengambil masa yang agak lama," tambahnya.Di negara berpenduduk 220 juta itu, kira-kira 20% sudah pun hidup bawah paras kemiskinan, menurut data Bank Pembangunan Asia.Sebelum banjir bermula, kedudukan kewangan Pakistan telah berada dalam keadaan teruk, dengan krisis kos sara hidup, matawang rupee yang meruncing dan rizab pertukaran asing yang semakin berkurangan.Bank Dunia mengunjurkan inflasi di negara itu berada pada paras 23% bagi tahun kewangan 2023. -AFP

(Seorang gadis duduk di atas katil ketika melintasi jalan yang dinaiki air di Sohbatpur di daerah Jaffarabad di wilayah Balochistan pada 4 Oktober 2022/AFP)


KUALA LUMPUR, 7 Oktober- Program Wacana Hadith dianjurkan di setiap negeri dalam usaha memelihara sumber rujukan kedua umat Islam selepas kitab suci Al-Quran.Menurut Pengerusi Lajnah Tahqiq Hadith Kementerian Dalam Negeri, Profesor Dr. Mohd Fauzi Mohd Amin, setiap negeri akan ada wakil Lajnah Tahqiq Hadith untuk program tersebut."Apa yang kita terangkan dalam wacana ini ialah hadith Nabi S.A.W merupakan sumber rujukan umat Islam di samping Al-Quranul Karim."Tetapi hadith tidak serupa dengan Al-Quran terpelihara tidak perlu kepada sanad tidak perlu kepada penelitian. Tetapi hadith perlu kepada penelitian terlebih dahulu kerana ditakuti hadith yang palsu. Ulamak telah membahagikan kepada sahih yang kita guna, yang kita ambil," kata beliau selepas Program Wacana 2022 di sini.

(Profesor Dr. Mohd Fauzi berkata Wacana Hadith pelihara sumber rujukan kedua umat Islam)


Pekerja p-hailing perlu carum SKSPS sebelum dapat lesen

KUALA LUMPUR, 6 Oktober - Semua pemandu dan penunggang p-hailing akan diwajibkan mencarum dengan program Skim Keselamatan Sosial Pekerjaan Sendiri (SKSPS) di bawah Pertubuhan Keselamatan Sosial (Perkeso).Menteri Pengangkutan, Datuk Seri Dr Wee Ka Siong berkata caruman berkenaan akan dijadikan sebagai prasyarat untuk mereka mendapatkan lesen vokasional yang bakal diwajibkan.Katanya, kerajaan komited memastikan pekerja p-hailing mempunyai sistem jaringan keselamatan sosial bagi melindungi mereka apabila berlakunya kemalangan.

"Sebenarnya kita telah pun mula mensyaratkan kepada semua syarikat iaitu mengenakan caruman RM13.10 untuk Perkeso dan dengan duit ini, RM157 setahun kerajaan bayar 80 peratus sebagai permulaan, 20 peratus ditanggung oleh pihak penunggang p-hailing dan ini yang kita lakukan,"katanya ketika menggulung Rang Undang-Undang (RUU) Pengangkutan Jalan (Pindaan) 2022, di Dewan Rakyat.Beliau menjawab celahan Datuk Seri Mukhriz Mahathir (Pejuang-Jerlun) yang bertanyakan sama ada langkah kerajaan mewajibkan pekerja p-hailing memiliki lesen vokasional akan memberi nilai tambah kepada golongan berkenaan.Terdahulu, Dewan Rakyat meluluskan (RUU) Pengangkutan Jalan (Pindaan) 2022 serta dua lagi RUU lain berkaitan kawal selia komuniti p-hailing.Dua RUU lain yang diluluskan itu adalah RUU Lembaga Pelesenan Kenderaan Perdagangan (Pindaan) 2022 dan RUU Pengangkutan Awam Darat (Pindaan) 2022.Tiga RUU yang dibentang itu adalah bagi memberi punca kuasa kepada Kementerian Pengangkutan mengawal selia komuniti p-hailing.


Banjir: Agong titah beri perhatian sistem amaran awal bencana

KUALA LUMPUR, 6 Oktober - Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menitahkan agar Kementerian Alam Sekitar dan Air (KASA) memberi perhatian kepada sistem amaran awal bencana sebagai persiapan menghadapi banjir.Menteri Alam Sekitar dan Air, Datuk Seri Tuan Ibrahim Tuan Man berkata Al-Sultan Abdullah turut menitahkan supaya perhatian diberikan terhadap proses pengagihan bantuan kepada rakyat yang terjejas jika berlaku bencana.Katanya, Seri Paduka bertitah demikian pada sesi sembah taklimat cuaca dan banjir di Pusat Ramalan dan Amaran Banjir Negara (PRABN), Jabatan Pengairan dan Saliran (JPS) hari ini.

"Tuanku menekankan soal sistem amaran awal dan kita sembah maklum bahawa KASA telah menambahkan fasiliti amaran awal seperti siren dan kemudahan lain terutama kawasan 'hotspot'.

"Tuanku juga titahkan pelarasan dari segi bantuan di bawah Agensi Pengurusan Bencana Negara (NADMA) dengan agensi lain bagi mengelakkan kekeliruan di samping bantuan sampai kepada mangsa," katanya selepas sesi sembah taklimat itu yang turut dihadiri Menteri Kesihatan, Khairy Jamaluddin Abu Bakar dan Ketua Setiausaha Negara (KSN), Tan Sri Mohd Zuki Ali.Sementara itu, Khairy berkata KKM turut mempersembahkan persiapan serta penempatan petugas kesihatan di pusat pemindahan sementara (PPS) serta perancangan sekiranya fasiliti kesihatan awam turut dilanda banjir.

Berita Berkaitan: Agong dengar sendiri taklimat MetMalaysia mengenai ramalan cuaca negara


Banjir: Lebih 2,000 sekolah, fasiliti awam digazet sebagai PPS

PUTRAJAYA, 6 Oktober - Lebih 2,000 sekolah dan fasiliti awam seperti balai raya dan dewan orang ramai sudah digazetkan sebagai pusat pemindahan sementara (PPS) bagi kegunaan orang ramai jika negara dilanda banjir.Ketua Setiausaha Negara, Tan Sri Mohd Zuki Ali berkata ia sebagai persediaan menghadapi banjir, yang turut merangkumi kesiapsiagaan ketika serta pasca banjir.

"Ada pengajaran daripada apa yang pernah dilalui daripada banjir tahun lalu dan saya melihat dari segi kesediaan agensi terbabit, mereka lebih bersedia kali ini."Seperti Jabatan Pengairan dan Saliran (JPS) mereka telah memainkan peranan mendalamkan sungai, membaiki kemudahan awam yang rosak," katanya selepas merasmikan Majlis Apresiasi Program Keceriaan dan Perbarisan Hari Kebangsaan 2022 Antara Kementerian, di sini.Beliau berkata demikian ketika diminta mengulas mengenai intipati mesyuarat Task Force Persediaan Menghadapi Monsun Timur Laut (MTL) 2022/2023 yang dipengerusikannya pada 3 Oktober lalu.Tambah Mohd Zuki, kesiapsiagaan menghadapi banjir turut dilakukan pada peringkat negeri terutama di negeri sering dilanda banjir.


Semakan subsidi telur gred A,B dan C akan diteliti kabinet esok - Annuar

KUALA LUMPUR, 6 Oktober - Semakan subsidi telur Gred A,B dan C akan dibawa ke mesyuarat kabinet, esok.Pengerusi Pasukan Khas Jihad Tangani Inflasi, Tan Sri Annuar Musa berkata ia susulan terdapat penyusutan bekalan telur bagi gred berkenaan, selain terdapat pengeluar menyekat pengeluaran telur bagi gred yang di subsidi.

"Tinjauan kita mendapati ada kekurangan bekalan telur ini dan kekurangan ini kerana subsidi tiga sen itu didakwa pengeluar sebagai tidak cukup menarik kerana kos mereka adalah lebih tinggi, lalu apa yang mereka lakukan mereka keluarkan telur yang tiada kawalan menyebabkan gred kawalan berkurangan," katanya pada sidang media di Parlimen, hari ini.Tambah Annuar, setakat ini kerajaan telah memperuntukkan RM34 juta sebulan bagi subsidi harga Telur Gred A, B dan C. Dalam pada itu, Annuar berkata permohonan bagi menambah 5,000 tan metrik minyak masak paket bersubsidi akan turut dibawa ke mesyuarat kabinet.Ini bagi mengimbangi bekalan sedia ada iaitu sebanyak 60,000 metrik tan.Beliau bagaimanapun memberi jaminan, bekalan minyak masak dalam negara ketika ini mencukupi.

Sementara itu, Annuar memaklumkan program Jualan Murah Keluarga Malaysia (JMKM) kini dilaksanakan di 585 premis di seluruh negara.

Katanya, jumlah itu mewakili 92 peratus daripada sasaran pelaksanaan JMKM iaitu sebanyak 639 premis.

"Kita harap kita akan terus membuka lagi di beberapa kawasan yang belum melaksanakan program ini sepertimana yang kita matlamatkan sebanyak 639 premis semua sekali," katanya.


Bubar Parlimen masih spekulasi, Dewan Rakyat bersidang seperti biasa

KUALA LUMPUR, 6 Oktober – Ahli Parlimen diminta untuk terus menghentikan sebarang spekulasi mengenai pembubaran Parlimen ketika ini.

Timbalan Speaker Dewan Rakyat, Datuk Ramli Mohd Nor berkata Dewan Rakyat akan bersidang seperti biasa selagi Parlimen tidak dibubarkan.

Katanya, tumpuan harus terus diberikan dalam melaksanakan tanggungjawab sebagai wakil rakyat seperti biasa.

“Bab pembubaran Parlimen ini masih lagi spekulasi sebagaimana Yang di-Pertua Dewan Rakyat katakan ia masih spekulasi.“Kita akan teruskan sidang seperti biasa sehingga tiba saatnya pembubaran itu," katanya menjawab pertanyaan Teresa Kok (PH-Seputeh) dan RSN Nayer (PH-Jelutong) yang membangkitkan isu berkenaan selepas selesai sesi pertanyaan jawab lisan di Dewan Rakyat.Teresa membangkitkan isu kesahihan perbahasan pindaan dan perbentangan Rang Undang-undang (RUU) yang dibentangkan sejak Isnin lalu.


Peguam tidak sihat, perbicaraan kes 1MDB Najib ditangguh

KUALA LUMPUR, 6 Oktober - Perbicaraan kes Datuk Seri Najib Tun Razak membabitkan dana 1Malaysia Development Berhad (1MDB) di Mahkamah Tinggi di sini hari ini ditangguhkan ke 11 Okt setelah peguamnya Tan Sri Muhammad Shafee Abdullah sakit.Seorang lagi peguam bekas perdana menteri itu, Alaistair Brandah Norman memberitahu Hakim Datuk Collin Lawrence Sequerah bahawa Muhammad Shafee demam serta sakit tekak yang teruk menyebabkan beliau tidak dapat hadir ke mahkamah hari ini.“Tan Sri (Muhammad Shafee) sakit pagi tadi dan diberi cuti sakit selama empat hari, bermula hari ini hingga 9 Okt. Beliau tidak dapat hadir ke Mahkamah Rayuan pagi ini.“Bagi perbicaraan kes 1MDB minggu depan pada 11 Okt, kami memohon pengurusan kes ditetapkan pada 2.30 petang kerana Tan Sri telah diarahkan hadir pada satu lagi kes rayuan di hadapan Pesuruhjaya Kehakiman Datuk Azhar Abdul Hamid… beliau dikehendaki mengemukakan enam alasan bagi kes yang telah berlangsung sejak 1999 dan tidak akan dapat hadir untuk sesi pagi perbicaraan,” katanya.

Peguam itu juga memohon agar perbicaraan yang dijadualkan pada 12 Okt diadakan pada sebelah petang kerana Muhammad Shafee perlu berada di hadapan Hakim Mahkamah Tinggi Datuk Ahmad Kamal Md Shahid untuk permohonan Najib mendapatkan kebenaran bagi semakan kehakiman untuk mencabar keputusan Jabatan Penjara yang tidak membenarkan permintaan bekas perdana menteri itu menghadiri sidang Dewan Rakyat.Timbalan Pendakwa Raya Mohamad Mustaffa P Kunyalam berkata pendakwaan tidak membantah penangguhan hari ini, bagaimanapun memohon saksi terdahulu, Ketua Pasaran Modal Perbankan Persendirian AmBank Yap Wai Keat dan bekas Pengarah Bukan Eksekutif AmBank Cheah Tek Kuang, yang masih belum disoal balas dan disoal semula diselesaikan sebelum memanggil saksi lain.Pada ketika ini, hakim berkata saksi-saksi ini akan tergantung jika perkara ini diteruskan dan meminta pihak pendakwaan mengaturkan saksi baharu bagi memastikan perbicaraan diteruskan.“Kes (1MDB) ini telah tertangguh sekian lama. Kami tidak boleh menunggu mahkamah ini dan mahkamah itu, kami juga mempunyai komitmen untuk menyelesaikan perbicaraan ini. Sila pastikan saksi baharu tersedia pada hari itu (11 dan 12 Okt)," kata hakim.Perbicaraan 1MDB hari ini sepatutnya diteruskan dengan pemeriksaan balas terhadap Cheah, yang merupakan saksi pendakwaan ke-39 oleh Muhammad Shafee.Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.- BERNAMA


Mekanisme kawalan perlu teratur sebelum wujudkan industri ganja, ketum - Hamzah

PUTRAJAYA, 6 Oktober - Mekanisme kawalan yang teratur perlu diwujudkan terlebih dahulu oleh pihak yang sedang meneliti cadangan perindustrian ganja dan ketum. Menteri Dalam Negeri, Datuk Seri Hamzah Zainudin berkata mekanisme kawalan itu penting bagi melindungi rakyat daripada sebarang kemudaratan akibat penyalahgunaan dan penagihan bahan-bahan psikotropik yang terdapat pada kedua-dua tanaman itu.

"Walaupun ada pihak yang mencadangkan supaya dibenarkan pengeksportan ketum ini ke negara jiran, saya berpandangan bahawa sebarang tanaman untuk tujuan eksport akan menjadi satu tanaman komoditi, kemampanan tanaman komoditi pula sangat bergantung kepada harga pasaran."Sehubungan dengan itu saya mencadangkan agar pihak yang sedang meneliti cadangan perindustrian ganja dan ketum untuk mewujudkan terlebih dahulu satu bentuk mekanisme kawalan yang teratur bagi melindungi rakyat di negara ini," katanya dalam perutusan ucapan perasmian Simposium Sains Penagihan Dadah Kebangsaan 2022, di sini.Teks ucapan beliau disampaikan Timbalan Ketua Setiausaha Keselamatan Kementerian Dalam Negeri (KDN), Datuk Abdul Halim Abdul Rahman yang mewakili beliau.Tambah Hamzah, selain ganja kawalan terhadap tanaman Ketum juga telah dilaksanakan di negara ini sejak 2003 dengan penyenaraian alkaloid mitragynine yang terdapat dalam tanaman Ketum sebagai bahan psikotropik yang memberi kesan khayalan ke atas penggunaannya dalam Akta Racun 1952.


Monsun Timur Laut: Lembah Klang, Melaka dan N.Sembilan alami kekerapan hujan lebat lebih ketara

KUALA LUMPUR, 6 Oktober - Lembah Klang, Melaka dan Negeri Sembilan akan mengalami kekerapan hujan lebat lebih ketara berbanding kawasan lain ketika Monsun Timur Laut (MTL) yang bermula bulan depan hingga Mac 2023.Timbalan Ketua Pengarah (Strategik dan Teknikal) Meteorologi Malaysia, Dr Mohd Hisham Mohd Anip berkata perubahan pola cuaca ini berlaku di kawasan tengah semenanjung kerana keragaman iklim yang berubah-ubah termasuk mengakibatkan kenaikan suhu ekstrem.

"Kalau kita fokus kepada monsun Timur Laut biasanya monsun Timur Laut ini kita lebih fokus kepada episod-episod hujan lebat. Episod hujan lebat ini macam mana kita hendak tahu, kita tengok dari segi luruan monsun. "Luruan monsun ini kita ada daripada tanah besar China yang memberi hujan lebat kepada negara dan kita tengok daripada data-data sejak tahun 1980 sehingga sekarang trend luruan monsun ini tidak nampak ada kenaikan yang ketaralah," katanya semasa Forum Iklim Kebangsaan Monsun Timur Laut secara maya bersama Jabatan Pengairan dan Saliran serta Agensi Pengurusan Bencana Negara (NADMA).Hisham turut mengingatkan orang ramai agar tidak meramal cuaca semasa sebaliknya merujuk kepada data harian yang dikeluarkan oleh Jabatan Meteorologi.


Letak SPRM bawah seliaan Parlimen demi kepentingan awam - Rais Yatim

KUALA LUMPUR, 6 Oktober - Hasrat untuk meletakkan Suruhanjaya Pencegahan Rasuah Malaysia (SPRM) di bawah seliaan Parlimen adalah demi kepentingan awam.Pengerusi Jawatankuasa Khas Kabinet Mengenai Anti Rasuah (JKKMAR), Tan Sri Dr Rais Yatim berkata kebertanggungjawaban terhadap Parlimen dilihat lebih penting dan bermakna berbanding bawah kuasa eksekutif.

"Parlimen boleh menyoal dan menyusun apa sahaja tinggal lagi kita hendak formalisasikan beberapa tanggungjawab yang lebih jelas. Misalnya, seksyen 14 ini boleh ditambah sedikit lagi, selain hanya memeriksa, perlu diperluaskan sedikit supaya boleh melihat tanggungjawabnya, ini yang penting," katanya selepas merasmikan Majlis Persidangan Simposium Parlimen Malaysia 2022 Forum Antirasuah Senator bersama SPRM, di sini.Sebelum ini, Ketua Pesuruhjaya SPRM, Tan Sri Azam Baki terbuka dengan cadangan beberapa pihak untuk meletakkan agensi itu bawah Parlimen.Namun, keputusan itu berkemungkinan menyebabkan agensi terbabit terikat dengan polisi serta arahan daripada ahli politik.


Kenderaan bawa Perdana Menteri tiba di Istana Negara

KUALA LUMPUR, 6 Oktober - Perdana Menteri, Datuk Seri Ismail Sabri Yaakob tiba di istana negara hari ini bagi menghadap Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah.Kenderaan yang membawa Perdana Menteri dilihat memasuki pintu utama istana negara pada pukul 3.47 petang.Ketika melalui perkarangan luar istana, beliau sempat melambaikan tangan kepada pengamal-pengamal media yang telah menunggu bagi membuat liputan berita sejak awal pagi tadi.Dalam Pertemuan bersama Seri Paduka Baginda tersebut, beliau akan menyembah maklum mengenai keputusan yang dibuat dalam Mesyuarat Kabinet termasuk mengenai Bajet 2023 yang bakal dibentangkan esok.

Terdahulu, ketika ditemui pemberita selepas meninjau persiapan Bajet 2023 di Kementerian Kewangan pagi tadi, beliau berkata, agenda pembubaran Parlimen berkemungkinan dibincangkan bersama Al-Sultan Abdullah sekiranya perihal berkaitan kabinet dapat diselesaikan awal.Bagaimanapun, perbincangan itu mungkin mengambil masa yang panjang memandangkan banyak perkara yang akan diterangkan selain beliau menerima pesanan daripada Seri Paduka Baginda.


Kenderaan bawa Panglima Angkatan Tentera tiba di Istana Negara

KUALA LUMPUR, 6 Oktober - Kenderaan yang membawa Panglima Angkatan Tentera, (PAT) Jeneral Tan Sri Affendi Buang dilihat memasuki pintu utama Istana Negara pada pukul 2.05 petang.Ketibaan Affendi dijangka mempunyai kaitan dengan kehadiran Perdana Menteri Datuk Seri Ismail Sabri Yaakob yang dijangka menghadap Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah, pada pukul 4 petang ini.Pertemuan bersama Seri Paduka Baginda tersebut dijangka bakal menjawab desas desus tentang pembubaran parlimen yang sedang hangat diperkatakan ketika ini.Pengamal-pengamal media telahpun berkumpul di perkarangan Istana negara sejak pukul 9 pagi tadi bagi membuat liputan mengenai perkembangan tersebut.

Perdana Menteri sebelum ini mengesahkan akan menghadap Yang Di-Pertuan Agong hari ini bagi menyembah maklum keputusan yang dibuat dalam Mesyuarat Kabinet termasuk mengenai Bajet 2023 yang bakal dibentangkan esok.Bagaimanapun, belum dapat dipastikan sama ada beliau akan turut mempersembahkan tarikh pembubaran parlimen kepada Seri Paduka Baginda.Wartawan/Video: Muhamad Asyraf Ishak


Annuar jelas kekeliruan peratusan capaian 5G

KUALA LUMPUR, 6 Oktober- Menteri Komunikasi dan Multimedia, Tan Sri Annuar Musa menjelaskan kepada Dewan Rakyat kekeliruan mengenai peratusan capaian 5G di bandar-bandar utama.Beliau berkata peratusan capaian 5G yang disasarkan mencapai 40 peratus pada akhir tahun itu sebenarnya merujuk kepada penyediaan prasarana oleh Digital Nasional Berhad (DNB)."Saya faham apabila ada sesetengah orang kata sudah ada liputan 5G di Kuala Lumpur dan sebagainya, kenapa kita belum terima? Sebenarnya belum sampai ke tahap itu, peratusan yang diberikan itu ialah apa yang disyaratkan kepada DNB untuk menyediakan prasarana di beberapa lokasi. "Sekarang ini lebih 2,000 lokasi yang telah disiapkan tetapi servis kepada orang ramai itu perlu dilaksanakan oleh syarikat-syarikat telco yang mempunyai lesen itu tadi," katanya.Beliau berkata demikian menjawab soalan tambahan Ledang, Syed Ibrahim Syed Noh yang meminta penjelasan mengenai peratusan capaian 5G di bandar-bandar utama yang masih belum dapat dinikmati pengguna khususnya di Petaling Jaya.Tan Sri Annuar menjelaskan kelewatan bagi perkhidmatan capaian 5G untuk pengguna berlaku berikutan hanya empat syarikat telekomunikasi menerima dan menjadi pemegang saham DNB; walaupun enam syarikat ditawarkan untuk menjadi pemegang saham DNB.Dalam pada itu; keseluruhan 138 lokasi Jalur Lebar Satelit telah siap dipasang di seluruh kawasan pedalaman di Sabah yang telah memberikan manfaat kepada penduduk negeri tersebut.Selain itu, sebanyak 142 tapak menara baru telah siap daripada 614 tapak menara yang dirancang.Tambahnya lagi, penambahbaikan liputan ke seluruh negara termasuklah di kawasan luar bandar dan pedalaman akan diteruskan melalui Pelan JENDELA Fasa 2 (2023-2025). Tan Sri Annuar menjawab pertanyaan Datuk Seri Azizah Mohd Dun.

(Menteri Komunikasi dan Multimedia, Tan Sri Annuar Musa)


Johor siap sedia bekalan ikan menjelang musim tengkujuh

JOHOR BAHRU, 6 Oktober- Sebuah pusat pengumpulan ikan yang baharu siap dibina di Mersing, Johor akan beroperasi dalam waktu terdekat bagi menampung keperluan bekalan ikan pada musim tengkujuh.Exco Pertanian, Industri Asas Tani dan Kemajuan Luar Bandar Johor, Datuk Zahari Sarip berkata, pihaknya menerusi Jabatan Perikanan Negeri Johor dan Lembaga Kemajuan Ikan Malaysia (LKIM) Johor sudah menyediakan bekalan mencukupi sepanjang tempoh itu.Setakat ini, bekalan sedia ada ditempatkan di pusat-pusat pengumpulan ikan di Mersing dan pantai barat Johor.

"Jabatan Perikanan Negeri Johor memaklumkan, kerajaan sedang dalam proses untuk tambah lesen perikanan laut dalam untuk meningkatkan hasil pengeluaran dan tangkapan ikan.Ini semua untuk pastikan bekalan ikan cukup waktu banjir tengkujuh dan sebagainya, " katanya selepas merasmikan Program Kolaborasi antara Syarikat Peneraju dan Pengusaha Tanaman Industri Asas Tani di sini.Tambah beliau, selain sumber laut, hasil-hasil tanaman juga mencukupi untuk digunakan pada waktu banjir.


Selangor catat kes denggi tertinggi

PUTRAJAYA, 6 Oktober- Selangor mencatatkan bilangan kes denggi tertinggi dengan 748 kes pada minggu epidemiologi (ME) ke-39 iaitu dari 25 Sept hingga 1 Okt, kata Ketua Pengarah Kesihatan Tan Sri Dr Noor Hisham Abdullah.Ia diikuti Sabah dengan 173 kes, Kuala Lumpur dan Putrajaya (163), Johor (131), Negeri Sembilan (46), Pulau Pinang (42), Kedah (40), Kelantan (33), Pahang (31), Perak (24), Sarawak (13), Melaka (11), Terengganu (tiga) serta masing-masing satu kes di Perlis dan Labuan.“Pada ME-39, jumlah kes demam denggi yang dilaporkan adalah 1,460 kes berbanding 1,533 pada minggu sebelumnya (ME-38), iaitu penurunan sebanyak 73 kes dan dua kematian dilaporkan pada ME-39 di Sabah,” katanya dalam satu kenyataan hari ini.Beliau berkata jumlah lokaliti titik panas denggi terus meningkat dari 48 lokaliti pada ME-38 kepada 55 lokaliti pada ME-39, dengan 33 daripadanya di Selangor, Sabah (16) serta Kuala Lumpur dan Putrajaya (enam).Sementara itu, Dr Noor Hisham berkata survelan chikungunya merekodkan tiga kes pada ME-39 dengan kesemua kes dilaporkan di Selangor, sekali gus menjadikan kumulatif kes chikungunya sehingga kini sebanyak 649 kes.Bagi survelan zika, sebanyak 1,488 sampel darah dan 15 sampel urin telah dijalankan saringan dan kesemuanya adalah negatif.Dr Noor Hisham turut menasihati semua pihak supaya memastikan kawasan mereka bebas daripada tempat pembiakan nyamuk, terutamanya pada fasa peralihan Monsun Timur Laut (MTL) dari 3 Okt hingga awal November yang menyebabkan hujan lebat dan angin kencang.“Lupuskan barang lusuh atau yang tidak digunakan di tempat pembuangan yang ditentukan. Bagi kawasan di dalam rumah, periksa alas mesin penapis air, lapik pinggan, lapik pasu dan pastikan tiada air bertakung,” katanya. - BERNAMA

(Ketua Pengarah Kesihatan Tan Sri Dr Noor Hisham Abdullah)


Agong dengar sendiri taklimat MetMalaysia mengenai ramalan cuaca negara

KUALA LUMPUR, 6 Oktober - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berangkat tiba di Pusat Ramalan dan Amaran Banjir Negara (PRABN) dekat Ampang, pagi ini.Ketibaan baginda disambut Menteri Alam Sekitar dan Air, Datuk Seri Tuan Ibrahim Tuan Man dan Menteri Kesihatan, Khairy Jamaluddin serta Ketua Setiausaha Negara, Tan Sri Mohd Zuki Ali.

Dalam lawatan tersebut baginda mendengar sembah taklimat secara terus daripada Jabatan Meteorologi Malaysia (MetMalaysia) dan Jabatan Pengairan dan Saliran (JPS) mengenai perkembangan terkini ramalan cuaca negara yang ketika ini sedang berada dalam peralihan monsun.Taklimat disampaikan Ketua Setiausaha Kementerian Alam Sekitar dan Air (KASA), Datuk Seri Dr Zaini Ujang, bersama Ketua Pengarah MetMalaysia, Muhammad Helmi Abdullah dan Ketua Pengarah JPS, Datuk Dr Md Nasir Md Noh.Al-Sultan Abdullah turut menerima sembah taklimat berhubung perkembangan semasa COVID-19 dan kesiapsiagaan Kementerian Kesihatan (KKM) menghadapi banjir yang disampaikan oleh Khairy.Majlis taklimat pagi ini berlangsung selama dua jam secara tertutup.Difahamkan, sesi taklimat ini adalah atas permintaan Yang di-Pertuan Agong sendiri yang mahu melihat persediaan dan kesiapsiagaan semua agensi kerajaan bagi menghadapi Monsun Timut Laut tahun ini di seluruh negara.


Lelaki hilang di sungai ditemukan lemas

IPOH, 6 Oktober- Seorang lelaki warga emas ditemukan lemas hari ini selepas hilang di sungai di Kampung Air Panas, dekat Gerik sejak beberapa hari lepas.Jurucakap Jabatan Bomba dan Penyelamat Malaysia Perak berkata, anggota daripada Balai Bomba dan Penyelamat Gerik digegaskan ke lokasi kejadian sejurus menerima panggilan kecemasan pada pukul 9.38 pagi tadi.

“Pasukan bomba mengeluarkan mangsa yang tersangkut pada jarak lima meter dari tebing sungai.Mangsa yang berusia 60-an disahkan meninggal dunia oleh pihak Kementerian Kesihatan dan diserahkan kepada polis untuk tindakan selanjutnya,” katanya dalam kenyataan.


Berpaksikan Aspirasi Pelaburan Nasional, NIP dilancar

KUALA LUMPUR, 6 Oktober- Dasar Pelaburan Baharu, NIP dilancarkan hari ini.Majlis pelancaran disempurnakan Menteri Perdagangan Antarabangsa Dan Industri, Datuk Seri Mohamed Azmin Ali. Dirangka berpaksikan Aspirasi Pelaburan Nasional, NIA, dokumen tersebut menggariskan enam teras utama khusus bagi mendepani cabaran ekonomi semasa.Antara fokus termasuk penerapan agenda Alam Sekitar, Sosial Dan Tadbir Urus, ESG, insentif pelaburan, memperkasa agensi promosi pelaburan selain usaha menarik pelaburan berimpak tinggi.Jelas Azmin, menerusi dasar itu juga beberapa industri juga bakal diberi penekanan termasuk elektrik dan elektronik, ekonomi digital, farmaseutikal dan aeroangkasa.Beliau ditemui media pada majlis berlangsung di Menara MITI di ibu negara.

(Sekitar Majlis Pelancaran Dasar Pelaburan Baharu (NIP) yang disempurnakan Datuk Seri Mohamed Azmin Ali)


48 penyelidik sertai Ekspedisi Saintifik Kepelbagaian Biologi Hutan

(Para penyelidik Ekspedisi Saintifik Kepelbagaian Biologi Hutan)

KANGAR, 6 Oktober-Seramai 48 penyelidik dari sembilan pusat pengajian tinggi tempatan dan institut penyelidikan serta jabatan kerajaan menyertai Ekspedisi Saintifik Kepelbagaian Biologi Hutan kali kelima di Perlis.Ekspedisi yang diterajui Jabatan Perhutanan Semenanjung Malaysia sejak 1999 itu bertujuan mengumpul maklumat baharu mengenai kepelbagaian biologi serta memperkaya gedung ilmu mengenai biologi hutan seluruh negara.Menurut Pengarah Jabatan Perhutanan Negeri, Awang Shaffie Awang Ahmadni, ekspedisi kali ini melibatkan penyertaan antaranya Institut Penyelidikan Perhutanan Malaysia, Jabatan Perlindungan Hidupan Liar dan Taman Negara, Universiti Putra Malaysia dan sebagainya.Bagi setiap ekspedisi yang dilaksana, bakal disusuli dengan pelaksanaan Seminar Ekspedisi Saintifik Kepelbagaian Biologi Hutan bagi membincang hasil penemuan dan penyelidikan sebelum didokumentasikan dalam buku prosiding.Beliau memaklumkannya kepada media pada Majlis Perasmian Ekspedisi Saintifik Kepelbagaian Biologi Hutan, Taman Negeri Perlis di Hutan Simpan Bukit Bintang yang dirasmikan Exco Negeri, Teh Chai Ann.Secara keseluruhannya sehingga kini sebanyak 41 ekspedisi saintifik telah dilaksanakan di seluruh negara sejak tahun 1999 dengan pelbagai penemuan baharu berkaitan flora dan fauna serta spesis hidupan dan organisma mikroskopik telah direkodkan.

(Pengarah Jabatan Perhutanan Negeri, Awang Shaffie Awang Ahmadni)


CPTPP bagi Malaysia dianggap selesai, kuat kuasa 29 November 2022

KUALA LUMPUR, 6 Oktober- Jemaah Menteri telah bersetuju supaya Malaysia meratifikasi Perjanjian Komprehensif dan Progresif bagi Perkongsian Trans-Pasifik (CPTPP).Justeru, ratifikasi CPTPP bagi Malaysia dianggap selesai dan akan mula berkuatkuasa pada 29 November depan.Perkara itu dijelaskan Menteri Kanan Perdagangan Antarabangsa dan Industri Datuk Seri Mohamed Azmin Ali."Jemaah Menteri telah bersetuju supaya Malaysia meratifikasi Perjanjian Komprehensif dan Progresif bagi Perkongsian Trans-Pasifik (CPTPP). Berdasarkan mandat tersebut, kerajaan telah secara rasminya, mengirim surat cara ratifikasi atau 'instrument of ratification' (IOR) kepada Depositary CPTPP, New Zealand, pada 30 September 2022. "Dengan ini, ratifikasi CPTPP bagi Malaysia dianggap selesai dan ianya akan mula berkuatkuasa pada 29 November 2022. Malaysia merupakan negara kesembilan yang meratifikasi perjanjian in,"katanya.Tambah beliau lagi, selain CPTPP, Malaysia juga terlibat dengan Perjanjian Perdagangan Bebas, FTA bersama Turkiye pada 29 September lalu.Walaupun gagal dalam Rundingan Perjanjian Perdagangan Bebas Malaysia–Kesatuan Eropah (MEUFTA), Malaysia juga terlibat secara aktif di dalam rundingan menaiktaraf FTA serantau sedia ada bagi Perjanjian Kawasan Perdagangan Bebas ASEAN-China (ACFTA); Perjanjian Kawasan Perdagangan Bebas ASEAN-Australia-New Zealand (AANZFTA); dan Perjanjian Perdagangan Barangan ASEAN atau ASEAN Trade in Goods Agreement (ATIGA). Datuk Seri Azmin menjawab pertanyaan ahli parlimen, Bukit Bendera, Wong Hon Wai.

(Menteri Kanan Perdagangan Antarabangsa dan Industri Datuk Seri Mohamed Azmin Ali)


Pemetaan utiliti bawah tanah, punca jalan mendap

KUALA LUMPUR, 6 Oktober- Sebanyak 122 kejadian tanah mendap dikenal pasti di jalan persekutuan bagi tahun 2022.Ia berpunca dari pemetaan utiliti bawah tanah yang tidak diselenggara.Jelas Menteri Kanan Kerja Raya, Datuk Seri Fadillah Yusof, permohonan peruntukan khas telah dikemukakan bagi urusan pemindahan dan penyelenggaraan."Cabaran kita sekarang ini tidak kira samada jalan negeri atau jalan PBT banyak paip air yang utiliti lama berada di bawah jalan sebab paip lama berkarat dan pecah menyebabkkan jalan mendap."Tahun depan untuk jalan persekutuan kita minta peruntukan khusus supaya dapat mengalihkan utiliti sedia ada digantikan dengan teknlogi baharu supaya daya tahan lebih baik tidak berkarat atau kegagalan permukaan tanah dan sebagainya,"katanya.Beliau menjawab soalan Ahli Parlimen Bagan, Lim Guan Eng.Tambahnya, pihak konsesi bertanggungjawab mengambil tindakan penyelenggaraan dalam tempoh 24 jam selepas menerima sebarang aduan kerosakan laluan.

(Menteri Kanan Kerja Raya, Datuk Seri Fadillah Yusof)


Kerajaan mempunyai langkah strategik tangani isu tuntuan Kumpulan Sulu

KUALA LUMPUR, 6 Oktober- Kerajaan mempunyai langkah-langkah strategik yang akan dilaksanakan bagi menangani isu tuntutan Kumpulan Sulu terhadap Malaysia.Bagaimanapun Menteri Di Jabatan Perdana Menteri (Parlimen dan Undang-undang), Datuk Seri Dr Wan Junaidi Tuanku Jaafar menjelaskan langkah-langkah tersebut tidak dapat dedahkan.Perkara berkenaan telah dibincangkan oleh pasukan khas bagi menangani isu tuntutan kumpulan Sulu terhadap Kerajaan Malaysia."Terkini, pasukan peguam penuntut dalam proses untuk menguatkuasakan 'final award' oleh Dr. Gonzalo Stampa di Belanda bagi menuntut melalui proses sitaan aset syarikat-syarikat dari Malaysia di sana. Kerajaan melalui Jabatan Peguam Negara sentiasa komited dan akan mencabar segala proses perundangan yang perlu dihadapi."Percubaan terkini oleh pihak yang mendakwa sebagai waris kesultanan Sulu untuk merampas aset yang didakwa milik kerajaan Malaysia di Belanda boleh dikatakan sebagai satu lagi tindakan mengambil kesempatan yang bertentangan dan melanggar peraturan timbang tara dan norma di bawah Konvensyen New York dan The United Nations Commission On International Trade Law (UNCITRAL),"katanya.Datuk Seri Dr Wan Junaidi turut menjelaskan Mahkamah Madrid telah memutuskan bahawa pelantikan Penimbang Tara, Dr Gonzalo Stampa telah pun terbatal dan tidak sah pada 29 Jun 2021.Namun, Dr Gonzalo bersama pihak penuntut bertindak tanpa mempedulikan keputusan pembatalan tersebut dan telah memindahkan proses timbang tara dari Sepanyol ke Perancis. Kes timbang tara seterusnya dibawa ke Perancis dan Dr. Gonzalo Stampa telah mengeluarkan 'final award' pada 28 Februari 2020 yang memutuskan supaya Kerajaan Malaysia membayar kepada penuntut sejumlah AS$14.92 bilion.Justeru, kerajaan telah mendapatkan perintah penangguhan pelaksanaan pada 12 Julai 2022 bagi mencabar final award tersebut.Datuk Seri Dr Wan Junaidi menjawab pertanyaan ahli parlimen Beaufort, Datuk Seri Azizah Mohd Dun.Dalam perkembangan yang sama, Datuk Seri Dr Wan Junaidi memaklumkan negara turut berhadapan dengan situasi laporan berita kurang tepat oleh media luar negara mengenai isu tuntutan Kumpulan Sulu.Tambah beliau lagi, rakyat Sabah juga berperanan untuk menapis dan menghalang penyebaran berita tidak tepat mengenai isu tuntutan kumpulan berkenaan.

(Menteri Di Jabatan Perdana Menteri (Parlimen dan Undang-undang), Datuk Seri Dr Wan Junaidi Tuanku Jaafar)


Warga emas cedera rempuh pasar raya

MANJUNG, 6 Oktober- Sebuah kereta Perodua Myvi dipandu seorang warga emas hilang kawalan sebelum terbabas dan merempuh sebuah pasar raya di Jalan Medan Sitiawan 1, petang semalam.Ketua Polis Daerah Manjung, Asisten Komisioner Nor Omar Sappi, berkata pihaknya mengesan kemalangan berkenaan selepas rakaman video tular di media sosial yang dimuat naik di kumpulan Facebook 'Komuniti Seri Manjung'."Siasatan mendapati kemalangan kira-kira 3.15 petang itu terjadi ketika kereta dipandu wanita berusia 75 tahun itu dipandu dari arah sebuah farmasi menghala ke arah sebuah stesen minyak."Apabila tiba di simpang tiga pasar raya itu, pemandu hilang kawalan lalu terbabas dan merempuh psar raya terbabit, katanya dalam kenyataannya, malam tadi.Bagaimanapun, wanita warga emas itu dilaporkan cuma mengalami cedera ringan dan menerima rawatan di Hospital Seri Manjung.Kes disiasat mengikut Kaedah 10 LN 166/59 bagi kesalahan gagal kawal kenderaan.

(Ketua Polis Daerah Manjung, Asisten Komisioner Nor Omar Sappi)


LKAN 2021 dibentang di Parlimen hari ini

KUALA LUMPUR, 6 Oktober- Laporan Ketua Audit Negara (LKAN) mengenai Penyata Kewangan Kerajaan Persekutuan 2021 serta Penyata Kewangan Kerajaan Negeri dan Agensi Negeri 2021 dibentangkan di Dewan Rakyat hari ini.Ketua Audit Negara Datuk Seri Nik Azman Nik Abdul Majid berkata Jabatan Audit Negara (JAN) menambah baik laporan itu dengan menyediakan ringkasan penemuan audit secara infografik bagi merumuskan hasil pengauditan secara keseluruhannya.“Persembahan secara infografik diharap dapat membantu pembaca mendapatkan maklumat penting hasil daripada pengauditan yang dijalankan secara cepat dan tepat.“Pada hari pembentangan, JAN juga akan memberi taklimat berhubung dengan isu-isu utama penemuan audit yang dibangkitkan dalam laporan tersebut kepada ahli-ahli Jawatankuasa Kira-Kira Wang Negara di Parlimen,” katanya menerusi satu kenyataan.Menurut beliau, LKAN kali ini mengandungi beberapa perkara penting antaranya Pengesahan Penyata Kewangan Kerajaan Persekutuan Bagi Tahun Berakhir 31 Dis 2021 yang menunjukkan satu gambaran benar dan saksama tentang kedudukan kewangan kerajaan Persekutuan bagi tahun berkenaan.“Rekod perakaunannya juga diselenggarakan dengan teratur dan kemas kini. Bagaimanapun, Sijil Ketua Audit Negara mengandungi perenggan Penegasan Perkara antaranya terhadap perkara seperti terimaan pinjaman kasar pada 2021 berjumlah RM217.201 bilion (RM194.555 bilion pada 2020), iaitu meningkat RM22.646 bilion atau 11.6 peratus.“Selain itu, sejumlah RM113.764 bilion atau 52.4 peratus daripada jumlah pinjaman kasar yang diperoleh pada 2021 telah digunakan untuk bayaran prinsipal pinjaman matang,” katanya dan menjelaskan penegasan perkara adalah penekanan sesuatu perkara asas yang pada pendapat juruaudit perlu diberi perhatian tanpa menjejaskan pendapat juruaudit.Beliau turut memaklumkan pinjaman kasar berjumlah RM217.201 bilion itu mengakibatkan peningkatan hutang Persekutuan kepada RM979.814 bilion atau 63.4 peratus kepada Keluaran Dalam Negeri Kasar (KDNK) pada tahun lepas.Mengenai Analisis Prestasi Kewangan Kerajaan Persekutuan 2021, Nik Azman berkata antara dapatan ialah kerajaan Persekutuan memperoleh hasil berjumlah RM233.752 bilion bagi tahun lepas sekali gus menyaksikan peningkatan 3.9 peratus berbanding tahun sebelumnya iaitu RM225.075 bilion.“Perbelanjaan mengurus berjumlah RM231.516 bilion, meningkat RM6.916 bilion atau 3.1 peratus berbanding 2020 yang berjumlah RM224.600 bilion."Lebihan hasil berjumlah RM2.236 bilion iaitu meningkat RM1.761 bilion berbanding 2020 yang berjumlah RM0.475 bilion. Lebihan ini telah dipindahkan ke Kumpulan Wang Pembangunan,” katanya.Beliau berkata perbelanjaan COVID-19 pula adalah sebanyak RM37.711 bilion pada tahun lepas iaitu penurunan sejumlah RM308.22 juta atau 0.8 peratus berbanding tahun sebelumnya yang berjumlah RM38.019 bilion.“Secara keseluruhannya, kerajaan Persekutuan mencatatkan defisit berjumlah RM98.740 bilion dengan nisbah 6.4 peratus kepada KDNK (RM87.645 bilion atau 6.2 peratus kepada KDNK pada 2020). Hutang Persekutuan pada 2021 pula berjumlah RM979.814 bilion dengan nisbah 63.4 peratus kepada KDNK. Beliau berkata bagi LKAN, Penyata Kewangan Kerajaan Negeri dan Agensi Negeri 2021, sebanyak 13 penyata kewangan kerajaan negeri bagi tahun berakhir 31 Disember 2021 telah dikemukakan dalam tempoh yang dibenarkan iaitu antara Januari hingga April lepas.“Pengauditan yang dijalankan mendapati penyata kewangan bagi Kelantan, Negeri Sembilan, Pahang, Selangor dan Terengganu telah diberikan Sijil Audit dengan Pendapat Tanpa Teguran. Sebanyak tujuh negeri diberikan Pendapat Tanpa Teguran dengan Perenggan Hal-Hal Lain (Johor, Melaka, Perak, Perlis, Pulau Pinang, Sabah dan Sarawak).“Kedah pula diberikan Pendapat Tanpa Teguran dengan Perenggan Hal-Hal Lain dan Penegasan Perkara,” katanya dan menambah LKAN Penyata Kewangan Kerajaan Persekutuan 2021 akan dimuat naik dalam laman web JAN selepas pembentangannya di Dewan Rakyat. Sementara itu, LKAN peringkat negeri yang melibatkan 13 negeri hanya akan dimuat naik di laman sesawang JAN selepas pembentangannya di Dewan Undangan Negeri masing-masing.- BERNAMA

(Ketua Audit Negara Datuk Seri Nik Azman Nik Abdul Majid)


Satu PPS dibuka, mangsa banjir di Johor meningkat kepada 29 orang

JOHOR BAHRU, 6 Oktober- Satu Pusat Pemindahan Sementara (PPS) di Pontian iaitu di Sekolah Kebangsaan (SK) Seri Anom dibuka semalam menjadikan mangsa banjir kilat di Johor meningkat kepada 29 orang setakat pukul 8.00 pagi tadi berbanding 22 orang malam tadi.Jawatankuasa Pengurusan Bencana Daerah (JPBD) dalam satu kenyataan memberitahu PPS yang mula beroperasi pada pukul 4.00 petang itu menempatkan 19 orang daripada empat keluarga melibatkan penduduk dari Kampung Parit Haji Mohamad Sanglang.Sementara itu, jumlah mangsa banjir yang masih ditempatkan di PPS SK Sungai Linau di Kluang yang menempatkan penduduk dari Kampung Sungai Linau menurun kepada 10 orang daripada dua keluarga pagi ini.

Banjir kilat di negeri itu berlaku berikutan hujan lebat yang turun melebihi dua jam sejak pukul 10.00 pagi Ahad lepas.


Jelajah AKM, isu cerun ketika monsun tumpuan Dewan Rakyat hari ini

KUALA LUMPUR, 6 Oktober- Impak positif siri Jelajah Aspirasi Keluarga Malaysia (AKM) ke negeri-negeri dari segi sosial dan ekonomi serta kos yang dikeluarkan dijangka menjadi tumpuan pada persidangan Dewan Rakyat hari ini. Menurut Aturan Urusan Mesyuarat dalam laman sesawang Parlimen, pertanyaan mengenai perkara itu akan diajukan Cha Kee Chin (PH-Rasah) kepada Perdana Menteri pada sesi Pertanyaan Bagi Jawab Lisan. Turut dijangka menjadi tumpuan ialah pertanyaan Datuk Ramli Mohd Nor (BN-Cameron Highlands) mengenai perancangan dan persediaan Kementerian Kerja Raya bagi memantau cerun-cerun berisiko tinggi di kawasan Parlimen Cameron Highlands ketika musim peralihan monsun timur laut yang diajukan kepada Menteri Kanan Kerja Raya.Dalam sesi sama, Datuk Seri Azizah Mohd Dun (Bersatu-Beaufort) juga akan mengajukan pertanyaan kepada Menteri Komunikasi dan Multimedia mengenai status terkini pemasangan jalur lebar satelit di Sabah berikutan capaian Internet yang masih lemah terutamanya di kawasan luar bandar. Pada Waktu Pertanyaan Menteri, Azizah juga meminta Perdana Menteri menyatakan status semasa tindakan yang telah dilaksanakan kerajaan berkenaan isu tuntutan pihak yang mendakwa Kumpulan Sulu.Turut tersenarai ialah pertanyaan Lim Guan Eng (PH-Bagan) kepada Menteri Kanan Kerja Raya mengenai punca kejadian lubang mendap di tengah-tengah jalan yang berlaku di Butterworth, Pulau Pinang dan tempoh serta kos yang diambil untuk membaikinya selain membangkitkan kejadian serupa di beberapa bandar utama dalam negara sebelum ini. Persidangan hari ini juga akan menyaksikan pembentangan Rang Undang-Undang Dadah Berbahaya (Pindaan) 2022, Rang Undang-Undang Penculikan (Pindaan) 2022, Rang Undang-Undang Keadilan Jenayah (Pindaan) 2022, Rang Undang-Undang Senjata (Pindaan) 2022, Rang Undang-Undang Kanun Keseksaan (Pindaan) (No.2) 2022, Rang Undang-Undang Kanun Tatacara Jenayah (Pindaan) (No.3) 2022 dan Rang Undang-Undang Senjata Api (Penalti Lebih Berat) (Pindaan) 2022 untuk bacaan kali pertama. Selain itu, mesyuarat juga dijangka tertumpu kepada perbahasan Rang Undang-Undang Kawalan Produk Tembakau dan Merokok 2022 bagi bacaan kali kedua.Pada sesi itu, Menteri Kesihatan yang juga Pengerusi Jawatankuasa Pilihan Khas Menimbang Rang Undang-Undang Kawalan Produk Tembakau dan Merokok 2022 dijangka mencadangkan penyata yang mengandungi cadangan penambahbaikan kepada rang undang-undang itu dibentang di Dewan Rakyat.Dewan Rakyat pada 2 Ogos lepas meluluskan rang undang-undang berkenaan untuk dirujuk kepada Jawatankuasa Pilihan Khas yang dianggotai 13 Ahli Parlimen kerajaan dan pembangkang bagi membolehkan jawatankuasa itu membuat syor-syor untuk meneliti bahagian penguatkuasaan dalam rang undang-undang itu.Rang undang-udang berkenaan antaranya akan melarang penjualan serta penggunaan sebarang bentuk bahan merokok termasuk rokok elektronik atau ‘vape’ kepada individu yang dilahirkan pada 1 Jan 2007 dan tahun seterusnya, bertujuan melahirkan Generasi Penamat atau Generational End Game (GEG) bagi merokok.Persidangan Dewan Rakyat kali ini akan berlangsung selama 32 hari hingga 29 Nov.- BERNAMA


Wetland Studios tarikan terbaru pelancong di Putrajaya

PUTRAJAYA, 6 Oktober- Taman tema berkonsepkan ‘edutainment’, Wetland Studios Putrajaya yang akan dibuka pertengahan tahun hadapan dijangka menjadi daya tarikan pelancongan terbaharu kepada pengunjung.Presiden Perbadanan Putrajaya (PPj), Datuk Fadlun Mak Ujud berkata, PPj dengan ini mengumumkan bangunan NIC (Nature Interpretation Centre) Taman Wetland Putrajaya kini dijenamakan sebagai Wetland Studios Putrajaya.Pusat Penghayatan Alam (NIC) Taman Wetland setelah beroperasi selama 10 tahun, ia perlu ditambah baik dengan menjalin kerjasama strategik bersama syarikat media dan hiburan tempatan, KRU Studios Sdn Bhd.

(Presiden Perbadanan Putrajaya (PPj), Datuk Fadlun Mak Ujud dan Ketua Pegawai Eksekutif KRU Studios Sdn Bhd, Datuk Norman Abdul Halim menandatangani dokumen perjanjian antara PPj dan KRU Studios)

"PPj juga bersetuju dengan cadangan dari KRU Studios untuk memperluaskan skop kandungan yang disediakan bertemakan pemeliharaan dan pemuliharaan alam sekitar dan spesies-spesies hidupan dari era pra-sejarah sehingga kini, dengan penekanan khususnya kepada fungsi dan peranan wetland air tawar sebagai salah satu sumber utama biodiversiti alam di Putrajaya," katanya selepas menandatangani dokumen perjanjian antara PPj dan KRU Studios di sini, semalam.Fadlun berkata, kerjasama strategik bersama sektor swasta ini adalah untuk menggalakkan pelaburan sektor pelancongan dengan pendekatan teknologi terkini bagi mengadakan pusat pameran interaktif yang lebih kreatif selaras dengan perubahan teknologi semasa. Menurut Ketua Pegawai Eksekutif KRU Studios Sdn Bhd, Datuk Norman Abdul Halim, bagi merealisasikan usahasama ini, KRU Studios selaku pihak operator pusat pameran interaktif alam ini akan menyediakan peralatan, teknologi dan ‘creative-content’ sekaligus memasarkan dan menguruskan pusat pameran interaktif dan sumber maklumat di Pusat Penghayatan Alam (NIC), Taman Wetland. "Kepelbagaian tarikan baharu yang bakal dibangunkan merangkumi pameran kreatif dan interaktif berbentuk digital dan fizikal seperti 'animatronics' " katanya di sini.Mengulas lanjut, beliau berkata, Wetland Studios Putrajaya kini masih ditutup sementara waktu bagi membolehkan kerja-kerja pengubahsuaian, penyelenggaraan dan naik taraf dijalankan. Kerja-kerja ini akan dilaksanakan secara berperingkat dan dijangka siap sepenuhnya pada bulan April 2023.Pusat Penghayatan Alam Taman Wetland yang kini dikenali sebagai Wetland Studios diharapkan akan menjadi daya tarikan pelancongan Putrajaya serta menyediakan peluang pekerjaaan serta perniagaan bagi penduduk setempat di Putrajaya dan kawasan sekitarnya.


MTHQA ke-62 bermula 19 Oktober ini

PUTRAJAYA, 5 Oktober- Kuwait, Afghanistan, Sri Lanka dan Kenya merupakan antara tujuh negara baharu yang akan menghantar wakil bagi menyertai Majlis Tilawah dan Hafazan Al-Quran Peringkat Antarabangsa (MTHQA) kali ke-62 di Kuala Lumpur Convention Center (KLCC) bermula 19 Oktober ini.Menteri di Jabatan Perdana Menteri (Hal Ehwal Agama), Datuk Idris Ahmad berkata sesi saringan secara dalam talian telah dilaksanakan Julai lalu melibatkan 40 negara namun hanya 30 negara terpilih untuk peringkat akhir MTHQA nanti."Kebiasaanya penganjuran MTHQA melibatkan dua kategori iaitu pertandingan tilawah Al-Quran secara tartil dan pertandingan hafazan Al-Quran 30 juzuk. Namun, penganjuran MTHQA pada kali ini hanya melibatkan kategori pertandingan tilawah Al-Quran sahaja," kata Idris Ahmad ketika menghadiri Pra-Pelancaran Majlis Tilawah dan Hafazan Al-Quran Peringkat Antarabangsa kali ke-62 di sini.Untuk MTHQA kali ke-62 ini, seramai 36 orang peserta daripada 64 calon telah berjaya melepasi sesi saringan yang diadili oleh 16 orang juri.Keunikan majlis tilawah kali ini, peserta tidak akan mempersembahkan bacaan masing-masing di astaka fizikal seperti sebelumnya tetapi akan disuntik penambahbaikan sistem 3D AR grafik di dalam setiap persembahan.

(Menteri di JPM (Hal Ehwal Agama), Datuk Idris Ahmad berkata demikian dalam sidang media hari ini ketikamenghadiri Pra-Pelancaran Majlis Tilawah dan Hafazan Al-Quran Peringkat Antarabangsa kali ke-62)


Penubuhan DSOD berupaya tangani ancaman musuh - Hishammuddin

(Datuk Seri Hishammuddin Tun Hussein bercakap pada sidang media selepas mengadakan lawatan kerja di Kem Sungai Besi, hari ini)

KUALA LUMPUR, 5 Oktober - Penubuhan Pasukan Khas Defence Special Operation Division (DSOD) dilihat berupaya menangani sebarang ancaman musuh kepada negara.Menteri Kanan Pertahanan, Datuk Seri Hishammuddin Tun Hussein berkata ia penting bagi menghadapi sebarang ancaman dari pihak luar sekali gus memastikan kesiapsiagaan pihak Angkatan Tentera Malaysia (ATM) berada di tahap yang tinggi."Pasukan ini boleh diatur gerak dengan pantas bagi berdepan dengan ancaman yang boleh ancam keselamatan negara, saya telah membuat ketetapan dan maklum kepada MINDEF sekurang kurangnya dari segi peralatan termasuk peluru-peluru yang digunakan mestilah 'up to date' dan merupakan yang terkini," kata beliau pada sidang media selepas mengadakan lawatan kerja di Kem Sungai Besi, di sini hari ini.

(Datuk Seri Hishammuddin Tun Hussein menyaksikan majlis menandatangani Memorandum Persefahaman (MoU) kerjasama strategik antara MINDEF, Yayasan Lembaga Tabung Angkatan Tentera (LTAT) dengan Universiti Tun Abdul Razak (UniRazak), hari ini)

Dalam lawatan tersebut, Hishammuddin turut menyaksikan majlis menandatangani Memorandum Persefahaman (MoU) kerjasama strategik antara MINDEF, Yayasan Lembaga Tabung Angkatan Tentera (LTAT) dengan Universiti Tun Abdul Razak (UniRazak). Pemeteraian MoU itu menyaksikan UniRazak akan menyediakan 250 tempat setahun bagi tempoh lima tahun untuk anak-anak anggota ATM dan warga awam MINDEF mengikuti program dermasiswa pengajian asasi sastera secara percuma.Mengakhiri lawatannya, beliau turut meluangkan masa melawat sekolah tahfiz dan asrama anak yatim ATM serta menyampaikan sumbangan keseluruhan berjumlah RM80,000 yang bakal memberi manfaat kepada 74 pelajar sekolah itu.


Parlimen: Pindaan Akta 262 dan Akta 127 diluluskan

PARLIMEN, 5 Oktober- Dewan Rakyat hari ini meluluskan pindaan ke atas Akta Kesatuan Sekerja 1959 (Akta 262) dan Akta Kualiti Alam Sekeliling 1974 (Akta 127).Rang Undang-Undang (RUU) Kesatuan Sekerja dan Kualiti Alam Sekeliling (Pindaan) 2022 itu diluluskan sebulat suara selepas dibahas oleh ahli Parlimen kerajaan dan pembangkang.RUU Kesatuan Sekerja Pindaan 2022 bertujuan membenarkan kepelbagaian kesatuan sekerja dalam mana-mana penubuhan, tred, pekerjaan atau industri, serta meningkatkan keahlian dalam kesatuan sekerja.Pindaan berkenaan juga untuk menggalakkan pekerja menyertai kesatuan pekerja, memastikan mereka diwakili dilindungi dengan hak dan faedah yang lebih baik.RUU Kualiti Alam Sekeliling Pindaan 2022 pula mengenakan denda tidak kurang RM5,000 dan maksimum RM10 juta bagi kesalahan membabitkan pencemaran air, pelepasan minyak, pelepasan buangan di perairan dan pelupusan haram buangan terjadual.Selain itu, hukuman penjara mandatori tidak lebih lima tahun boleh dikenakan bagi kesalahan pelupusan haram buangan terjadual, pencemaran air dan pematuhan keperluan Laporan Penilaian Kesan Kepada Alam Sekeliling (EIA).Menteri Alam Sekitar dan Air, Datuk Seri Tuan Ibrahim Tuan Man berkata pindaan akta melibatkan fasa satu iaitu memfokuskan kepada kepada hukuman, denda dan penalti sahaja.


Inisiatif penyediaan lokar disambut baik golongan pendidik dan pelajar - KPM

GOMBAK, 5 Oktober- Fasa pertama penyediaan lokar bagi mengatasi isu beg sekolah berat telah bermula.Pelaksanaannya membabitkan 626 sekolah rendah dua sesi seluruh negara.Kerja-kerja pemasangan dijangka siap sepenuhnya, akhir bulan ini sekali gus memanfaatkan hampir 250,000 murid.Menteri Kanan Pendidikan, Datuk Dr. Radzi Jidin berkata penyediaan lokar untuk fasa pertama dengan kos RM37.3 juta hanya melibatkan murid darjah satu dan dua.Fasa kedua dijadual bermula tahun depan pula, membabitkan murid tahun tiga hingga enam."Kegunaan lokar adalah untuk memudahkan urusan anak-anak khususnya dalam konteks pendekatan pembelajaran yang sedikit berbeza dan bertema. Tidak semua dan bukan setiap masa mereka menggunakan buku teks. Jika buku teks dalam lokar, bila-bila sahaja mereka boleh ambil. Jadi, Ini memerlukan kerjasama semua pihak.Ada tujuh inisiatif yang dilakukan KPM. Pertama adalah penyediaan lokar. Kedua, penyusunan jadual waktu bagi murid Tahap 1 (Tahun 1, 2 dan 3), meminimumkan jumlah mata pelajaran, paling banyak pun empat mata pelajaran sekali gus mengurangkan jumlah buku yang perlu dibawa," kata Radzi Jidin kepada media hari ini selepas menyempurnakan Majlis Penyerahan Lokar Fasa Pertama di Sekolah Kebangsaan Gombak Setia, Selangor.

(Menteri Kanan Pendidikan, Datuk Dr. Radzi Jidin bersama murid SK Gombak Setia menunjukkan lokar yang diterimanya)

Bagi guru-guru, inisiatif ini amat disambut baik kerana dapat meringankan beban murid untuk hadir ke sekolah."Kegunaan lokar ini adalah murid-murid tidak perlu membawa semua buku teks ke sekolah sebaliknya boleh tinggalkan di dalam kelas dan hanya perlu ambil ketika diperlukan. Selain itu, dengan adanya lokar ini, ia dapat mendidik murid-murid lebih bertanggungjawab dalam menyusun buku dan murid-murid datang ke sekolah dalam keadaan seronok, tak perlu pikul buku yang berat," kata Zaidah Abdul Talib, Guru Besar SK Gombak Setia."Banyak manfaat menerusi inisiatif ini iaitu dari segi kurangkan beban dan tekanan pelajar sekali gus membawa kebaikan terhadap fizikal dan mental untuk generasi akan datang. Ibu bapa pun gembira, tidak risau tentang anak nak ke sekolah," kata Siti Noor Hajar Abdul Hamid, guru SK Gombak Setia.

((Guru Besar SK Gombak Setia, Puan Zaidah Abdul Talib)


Wisma Putra saran OIC bela nasib pendidikan anak pelarian

SEPANG, 5 Oktober- Pertubuhan Kerjasama Islam (OIC) disaran agar menubuhkan yayasan bagi menampung keperluan anak-anak pelarian untuk mendapatkan hak pendidikan yang sewajarnya.Cadangan itu disuarakan oleh Menteri Luar Negeri,Datuk Seri Saifuddin Abdullah bagi memenuhi segala keperluan termasuk menyediakan kompleks sekolah yang dilengkapi peralatan, pengangkutan serta penginapan selain kurikulum yang bersesuaian bagi menjamin pendidikan berkualiti."Kita faham apa yang boleh berlaku kepada sekumpulan orang terutamanya kanak-kanak sekiranya mereka tidak mendapat pendidikan yang berkualiti. Jadi cadangan saya agar OIC dapat fokus pendidikan pelarian, yayasan atau apa juga mekanisme yang boleh diguna pakai sepenuhnya.Untuk kita melihat semua isu agar kita dapat merangka secara sistematik sekali gus memberi kemudahan dan membangunkan intervensi," kata Saifuddin kepada RTM pada sidang media selepas merasmikan Seminar Antarabangsa Ke-8 Suruhanjaya Hak Asasi Manusia IPRC Tetap Bebas di sini, hari ini.Sehingga Ogos 2022, seramai 5,046 kanak-kanak pelarian di Malaysia telah mendaftar dalam pendidikan rendah manakala 874 lagi terdiri dari kalangan belia pelarian yang mendaftar untuk pendidikan menengah.


KPWKM sasar 30 peratus penglibatan wanita dalam politik, pentadbiran negara

KUALA LUMPUR, 5 Oktober- Kementerian Wanita Pembangunan, Keluarga dan Masyarakat (KWPKM) menyasarkan sekurangnya 30 peratus penyertaan wanita ditingkatkan khusus dalam bidang politik dan urus tadbir negara termasuk sebagai calon pilihan raya.  Menurut Menterinya, Datuk Seri Rina Mohd Harun, penglibatan golongan wanita dalam bidang politik mampu memperkasa kepimpinan wanita sekali gus merapatkan jurang jantina di Malaysia. "Kepimpinan wanita dalam Dewan Rakyat sekarang ini hanya 14 peratus jauh lebih daripada apa yang kita sasarkan berdasarkan dasar wanita negara, sejak tahun 2004. Kita akan berusaha supaya ada 30 peratus wanita sebagai pembuat dasar," kata Rina kepada RTM selepas merasmikan Program Forum Kepimpinan Wanita dalam Politik di Kuala Lumpur. Jelas beliau, KPWKM sentiasa memberi komitmen dalam mengoptimumkan potensi wanita serta menyuntik diversiti kepimpinan dan pentadbiran negara. Pihaknya mengharapkan pemimpin parti politik menitikberatkan isu penglibatan golongan wanita dalam politik dan diberikan jawatan kepimpinan. Forum anjuran kerjasama Majlis Kebangsaan Pertubuhan-Pertubuhan Wanita Malaysia (NCWO) tersebut melibatkan 14 parti politik bagi membincangkan penglibatan dan pemerkasaan wanita dalam bidang politik terutama dalam calon pilihan raya.

(Menteri KPWKM, Datuk Seri Rina Harun ditemui media selepas merasmikan ProgramForum Kepimpinan Wanita Dalam Politik di sini, hari ini)


MetMalaysia ramal kebanyakan negeri alami hujan, ribut petir bermula hari ini

KUALA LUMPUR, 5 Oktober - Jabatan Metereologi Malaysia (MetMalaysia) meramalkan kebanyakan negeri bakal mengalami hujan dan ribut petir bermula hari ini.Selain Semenanjung, hujan dan ribut petir juga diramal berlaku di Sabah dan Sarawak sehingga Jumaat ini.Jadual ramalan cuaca MetMalaysia itu dikongsi di laman sosial Agensi Pengurusan Bencana Negara (NADMA).Malam ini, cuaca diramal berlaku ribut petir di Kelantan dan Pahang.

Pada keesokan hari, hujan di beberapa tempat di pedalaman Sabah dan Labuan serta Perak, Negeri Sembilan dan Johor di sebelah pagi.Ribut petir dijangka berlaku di sebelah petang di Limbang, Putrajaya, Kelantan dan Terengganu.Pada Jumaat, sebahagian besar negeri seluruh negara dijangka hujan.Ribut petir dan hujan pula dijangka berlarutan dari petang sehingga malam membabitkan kebanyakan negeri.


Perolehan meriam artileri masih dalam proses rundingan - Hishamuddin

KUALA LUMPUR, 5 Oktober - Perolehan meriam artileri jenis Self Propelled Howitzer (SPH) bagi kegunaan tentera darat masih dalam proses rundingan.Menteri Kanan Pertahanan, Datuk Seri Hishammuddin Hussein berkata belum ada sebarang anugerah kontrak diberi kepada mana-mana pihak malah rundingan mengenainya masih lagi berjalan antara MINDEF dengan Kementerian Kewangan (MoF).Beliau turut menafikan dakwaan bahawa tender SPH yang bernilai RM854 juta itu diberi kepada syarikat yang baharu sahaja ditubuhkan.

"Pendedahan yang keluar ini mungkin cubaan hendak timbulkan kekeruhan atau keraguan, tapi saya boleh nyatakan di sini bahawa SPH ini belum kita anugerah lagi."Selagi anugerahnya belum ditentukan saya rasa apa yang hendak dihebahkan, sesuatu yang belum lagi diberi. Saya minta semua rasional dan benarkan proses kita berjalan seperti biasa," katanya pada sidang media selepas mengadakan lawatan kerja di Kem Sungai Besi, di sini.Tambah Hishamuddin, sebelum ini dokumen di antara kementerian dan agensi terlibat adalah rahsia dan tidak patut disebarkan kepada pihak umum.Namun apa yang lebih menjadi kebimbangannya kini apabila maklumat-maklumat rahsia yang berkait dengan perkara atau peralatan disebarkan dan ia boleh menjejaskan kesiapsiagaan negara. Terdahulu, Timbalan Presiden PKR, Rafizi Ramli mendakwa tender perolehan SPH itu dianugerahkan secara terus kepada sebuah syarikat pembekalan yang baharu dua tahun ditubuhkan dan bukan menerusi tender terhad.